Bba wa Julie Angume talabiseeko mu kwanjula\nOmusajja ow'ebbuba asazeesaze mukazi we obulago n'amutta: Amulesezza...\nEkibiina kya Gen. Mugisha Muntu akituumye...\nEbyabadde mu nsisinkano ya Museveni n'abamuvuganya...\nBasiimye FDC olw’okugaana okubyetabamu. Ensisinkano ya Pulezidenti Museveni n’ebibiina ebivuganya gavumenti ebirina ababaka mu palamenti eziri mu ntegeka ezimanyiddwa nga ‘IPOD’ yabadde ku Speke Resort e Munyonyo.\nPulezidenti wa CP Ken Lukyamuzi yagambye nti ensisinkano temwabadde makulu n’atendereza ‘’FDC okubizira.’’ Lukyamuzi yagambye: ‘’(Ababyetabyemu) baavudde ku mulamwa ne badda ku bitaliimu. Bandibadde booera ku lwaki Konsityusoni egaanyi okukola ebibiina ne bituulwako ng’ate okulonda kwa 2021 kusembedde’’ .\nN’agamba nti essuubi kati libali mu nteseganya z’eggwanga eza ‘national dialogue’ ezibindabinda.\nOmwogezi wa FDC era omubaka w’e Kira munisipaali Ssemnujju Ng’anda yagambye nti tebazeetabyemu lwa kuba baazirabye teziriimu bwesimbu nga tewali kalungi kayinza kuzivaamu.\n‘’Pulezidenti Museveni ne bw’aba asisinkanye ba NRM banne tebalina kye bakanyaako okuggyako ye okubakakatikako ebinye by’aba ayagala bikole.\nFDC tesobola kugenda mu nsisinkano kuteesa ku Museveni wabula eyagala kuteesa ku Uganda’’ Ssemujju bwe yagambye n’anenya ababadde mu nsisinkana okuva ku nsonga enkulu ne badda mu byakubuuza Museveni agenda ddi ekitalina kye kyayambye.\nYannyonnyodde nti FDC okwetaba mu nteseganya ng’ezo eba ng’egenze mu kuzaanya era abantu bayinza okugiraba obulala.\nYayongedde nti ensisinkano nga ng’eno yandigenze okutuukibwako nga waliwo ebintu ebyakanyiziddwaako edda enjuyi zonna (abavuganya ne NRM) era abakulembeze b’ebibiina bandibadde bagendayo kussa mikono ku bisalidwaawo.\nYannyonnyodde nti ba Ssabawandiisi b’ebibiina by’obufuzi bandisoose ne batuula n’ebibiina ssekinomu ne batuuka ku kukaanya ne balyoka bayite ababikulembera okussaako emikono sso ssi kugenda mu kuteeseganya ne bagaana okukaanya nga bwe gwabadde ne bamala ne bafuluma.\nLoodi meeya wa Kampala Erias Lukwago yagambye ku mukutu gwa ‘facebook’ nti enkola ya IPOD ya kuzanyirira.\nN’agamba nti talina kalungi kaasuubira mu nteseganya ziri mu IPOD nga pulezidenti Museveni yazikubiriza.\nYannyonnyodde nti ebya ‘IPOD’ byasibuka Ghana abantu gye baali banabidde eyali Pulezidenti wayo Gerry Rowlings maaso nga bawakanya eby’okukyusa Konsityusoni ya 1992 era ebyayo byakola lwakuba abantu baali baali basoose kwekyawa.\nKyokka n’agamba nti mu Uganda enteseganya ng’ezo okubaako nga Pulezidenti Museveni y’akyali mu buyinza kuba ‘kuweweeta nakyemaalira’’ era n’agamba nti yewunyizza kiki ab’ebibiina ebivuganya bye basuubira okufuna mu nsisinkano za IPOD nga waliwo n’ebirala eby’okukyusa amateeka ebyakanyizibwako (mu nkola y’emu ) mu 2010 ne 2014 kyokka NRM n’ebisuula mu kasero.\nNg’ate omwogezi w’ekibiina Keneth Kakande yagambye nti te teyazeetabyemu n’ajjuliza Pulezidenti we Mao y’alina okulaga ekibiina kye kyafunyeeyo.\nEbibiina ebirala ebyetabyemu kwabaddeko UPC ekulemberwa mutabani wa Obote, Jimmy Akena, JEEMA ekulemberwa omubaka w’ekibuga Bugiri Asuman Basalirwa.\nLukwago yeeraliikiridde Beti Kamya\nDP evuddeyo ku njawukana mu FDC: Ewaanye Gen. Muntu\nEyali Bishop. w'e Moroto afudde...\nEYALIKO Omusumba w’e Moroto Bp. Henry Apaloryamam Ssentongo 83, afudde.


Bukedde Online - Abaasuze mu mukwano tebalinnya ewa Bujagaali\nAbaasuze mu mukwano tebalinnya ewa Bujagaali\nOno omukazi tawena! Awasizza abasajja basatu n'abassa mu maka gamu mw'abafugira n'okubawa ebiragiro!\nEyasuze ng’ali mu kikolwa ky’omukwano obutasembera, eyalidde embizzi oba ebyennyanja obutalinya mu kifo awali omulambo.\nABAAGALA okugenda okukuba eriiso evvannyuma ku jjajja Nabamba Bujagali babawadde obukwakkulizo obukambwe.\nEyasuze ng'ali mu kikolwa ky'omukwano obutasembera, eyalidde embizzi oba ebyennyanja obutalinya mu kifo awali omulambo.\nObwakyabazinga butaddewo akakiiko akategeka okuziika Bujagaali nga kakulirwa minisita w'ebyobuwngwa n'ennonno Richard John Mafumo.\nEggulo Mafumo yatuuzizza olukiiko n'abakuuma omulambo (Abaswezi), okulaba engeri okuziika jjajja w'ebyobuwangwa abadde asingamu obuwangaazi gy'anaazikibwa.\nOlukiiko lwabaddemu: Siraje Isabirye Kinagoidhi, ssentebe wa New Uganda n'Eddagala Lyayo Traditional Integrated Healers Association (NUNLITHA), ssentebe wa Obumu Traditional Healers Obumu Traditional and Herbalists Association , Hajati Kulannama ne Jjumba Lubowa Aligawesa, omusamize eyavvudde e Buganda.\nMu kafubo kano, Mafumo yagambye nti kikakata ku Bwakyabazinga okulaba nga Jajja Bujagali eyafiiridde ku myaka 114 azikibwa mu bitiibwa eby'Ekiswezi ebijjuvu, kuba okuviira ddala mu 1960, y'abadde akutte omumuli ogw'obuwangwa bwa Busoga, okuli n'okukuuma erinnya n'amaanyi ag'emisambwa gy'e Bujagali.\nMafumo yannyonnyodde nti ne mu mirembe egy'edda egy'aba Bujagali abaasooka, b'akuuma erinnya lya Bujagali okutuusa kw'ono ow'omwenda, ow'omulembe guno ogumanyiddwa ng'omugujufu oguze n'enkulaakulana n'okukyusa ebifo by'obuwangwa.\nMpalebituli azinye mazibu


Bukedde Online - Ensonga z’omupiira FUFA ekomye okuziteeseza ku Facebook\nEnsonga z’omupiira FUFA ekomye okuziteeseza ku Facebook\nLiigi y'okubaka ezzeemu okutojjera\nEYAWABULA FUFA nti omupiira bajja kusobola okuguzimbira ku Face book n’emikutu gya Social Media emirala, yabageta ng’enjogera y’ekivubuka!\nMu kifo ky’okwemalira ku kulambika ensonga ezizimba omupiira, bali mu kukuutira kadingidi ebiruubirirwa by’omuntu omu eyeegwanyiza okwekuumira mu bukulembeze.\nFUFA egufudde mugano buli kusomoozebwa okweyolese omupiira, okukwolekeza mikutu gya ‘Social Media’ abantu gye baweera endowooza eziteesigamiddwa ku kumanya, bumanyirivu wadde ebigenda mu maaso kyokka ensonga okuzizingazinga zituukane n’ebigendererwa byayo (FUFA).\nTebalina gwe bawa kitiibwa okuggyako okuvuma, okuvvoola n’okunafuya buli gwe batakwatagana naye mu ndowooza awatali kutaliza k’abe minisita, abaaliko abakulembeze b’omupiira abagundiivu, abaaguzannyako, baddiifi ri n’abalala.\nFUFA tekyalabawo bannakazadde ba mupiira okuggyako ab’essa wansi ne bakkiriza okutambulira mu nkwawa za Moses Magogo agikulira. Naye tekijja kuyamba mupiira kugenda mu maaso okuggyako okugunnyika.\nEnsangi zino, FUFA eri mu kwereega bikya n’ebitongole bya gavumenti (NCS ne minisitule y’Ebyenjigiriza n’Emizannyo) ku tteeka ly’okwewandiisa.\nWadde FUFA erina okwekengera ku nteekateeka eno, naye tebalina kye bagenda kuganyulwa mu kulwanira ku Face book okuggyako nga bagoberedde obuyinza.\nNCS ng’ekitongole kya gavumenti ekikulembera ebibiina by’emizannyo, y’ewa FUFA, olukusa okukulembera ebibiina by’omupiira mu ggwanga wamu n’okwewandiisa n’okukolagana ne CAF ne FIFA. Awatali lukusa lwa NCS, FUFA eba kubyayo.\nOlwo amampaati gaaki? Nze kye ndowooza ku lw’obulungi bw’omupiira, FUFA eteekeddwa okugondera ekiragiro kya NCS n’oluvannyuma balambike eri abakwatibwako, ensonga ze bazudde nga zisobola okugootaanya enzirukanya y’omupiira okusinziira ku nkola ya CAF ne FIFA.\nBwe kiba kyetaagisa, FUFA esobola n’okukwanaganya NCS ne FIFA ne CAF, butya FUFA bw’eteekeddwa okuyambibwa.\nFUFA okwebalama okwewandiisa, yeewala kuwa NCS mbalirira kuba enkola ebaddewo nga FUFA evunaanyizibwa embalirira kugiwa eri ttabamiruka waayo omuli abakungu abatafaayo ku biyisiddwa.\nOmupiira bwe guba gwagala Gavumenti egusakirire, lwaki ogikugira ku kulondoola ssente z’etaddemu? mubiruabd@gmail.com (0704554636)


Bukedde Online - Bashir alumirizza Amerika ku lukwe mu Sudan\nBashir alumirizza Amerika ku lukwe mu Sudan\nGAVUMENTI ya Sudan erumiriza Amerika okussa ssente n’okuwa amagezi abamu ku bannamagye ba Pulezidenti Omal al Bashir ab’oku ntikko bamwefuulire bawambe obuyinza.\nOkusinziira ku kitongole ekikessi eky’omu Sudan ekya, National Intelligence and Security Service (NISS) olukwe Abamerika baalulukidde ku muliraano e Misiri mw’emu ku wooteeri ez’ebbeeyi ng’omukungu wa Amerika Princeton Lyman y’ali wakati mu lukwe luno.\nEnteekateeka yaabwe ezingiramu n’ebyokukuma omuliro mu bantu ba bulijjo beegugunge, olwo Bashir akole ensobi abaakwase eryaanyi bakubwemu amasasi olwo kiwe abajaasi oluwenda okuwamba gavumenti nga bagamba nti tebayinza kukkiriza Bashir kutta bantu ba bulijjo abatalina musango.\nNewankubadde nga Bashir alinga eyagudde mu lukwe luno, abeekalakaasa bakyagenda mu maaso n’okweyiwa ku nguudo baagala alekulire.\nEngeri gye baabadde baluseemu olukwe, omu ku bakungu ba gavumenti ya Amerika yategese n’agenda e Misiri okusisinkana abakungu b’amagye abatali bamativu ne Bashir by’akola.\nEnteekateeka zaatandika September 2012, olwasooka omukungu yalina okusisinkana Salah Gosh Omuwabuzi wa Bashir ku nsonga z’amagye.\nOlunaku lwe baabadde bategese okusisinkana, Gosh teyalabiseeko.\nEbikulu bye baabadde balina okwogerako kwe kutegeka olukwe lw’okuwamba n’okuteesa ku nkolagana ya Amerika ne Sudan.\nOkwekalakaasa okubadde kukyasinze amaanyi kwabaddewo ku Lwakusatu, Bashir yategese okukuba olukung’aana ku Green Square mu kibuga ekikulu Khartoum n’abamuvuganya ne batandika okwekalakaasa nga baagala okulumbagana abaabadde mu lukung’aana lwa Bashir.\nMu kanyoolagana k’abeekalakaasi ne poliisi ng’eri n’amagye, baakubye amasasi okukkakkana ng’abantu 12 bafudde n’abalala bangi ne balumizibwa nnyo.\nAbantu Bashir bazze akwata n’aggalira mu makomera bali 800 nga kuliko ba Polofeesa n’abasomesa mu University of Khartoum.\nBungereza, Amerika, Canada ne Norway wiiki eno baafulumizza ekiwandiiko eky’awamu nga banenya ebigenda mu maaso


Bukedde Online - Gavumenti ereese etteeka erikugira abannanyini bizimbe okusasula abapangisa ensimbi mu ddoola\nAb'oludda oluvuganya Gavumenti baagala essira erisse nnyo kumisomo gye by'emikono\nMuseveni akyaddeko mu lufula n'abasuubiza ...\nAdded 20th January 2019\nMinisiter Chris Baryomunsi ng'annyonnyola ku tteeka lino\nGAVUMENTI ereese etteeka erigenda okutangira bannyini bizimbe okusasuza abapangisa ssente mu ddoola.\nBino biri mu bbago ly'etteeka erigenda okulung'amya abapangisa ne ba landi loodi erimanyiddwa nga ‘' Land Lord and Tenants Bill,2018, eryayanjuddwa minisita w'eggwanga ow'ebyamayumba Dr. Chris Baryomunsi.\nEbbago werigidde nga waliwo okwemulugunya okuva mu bapangisa naddala abasuubuzi abakolera mu Kampala abeemulugunya ku kusasuzibwa ensimbi z'obupangisa mu ddoola wadde Uganda erina ensimbi zaayo entongole.\nAbasuubuzi b'omu Kampala abeegatira mu kibiina kya KACITA gye buvuddeko beekubira enduulu mu palamenti nga baagala eyimirize omuze guno.\nKyokka okusinziira ku buwayiro mu tteeka okusasula ssente z'obupangisa kujja kukolebwanga oluvannyuma lw'okukaanya wakati wa nnyini kizimbe n'akipangisa. Era ng'okusasula ensimbi kwonna kulina kukolebwa mu ssente za Uganda okuggyako nga waliwo okuteregana okw'enjawulo ate okuli mu matteeka wakati w'omupangisa ne landi loodi we.\nEbbago lino lyasindikiddwa sipiika Rebecca Kadaga mu kakiiko ka palamenti ak'ebyobuzimbe.\nEbbago era ligamba nti nnyini kizimbe tajjanga kwongeza bisale okuggyako ng'amaze emyezi esatu ng'ategeezezza omupangisa we nti agenda kwongeza ssente z'obubapangisa.\nEbbago ligaana nnyini kizimbe okugamba omupangisa okusasula olumu ensimbi ezisussa mu myezi esatu. Omupangisa alina okulaga landi loodi ebiwandiiko ebimukwatako nga tanakirizibwa kupangisa


Wordplanet: Baibuli y'Oluganda - ENDAGAANO ENKADDE - Zekkaliya Zechariah\nZekkaliya - Essuula 2\n4 n'amugamba nti Ddukanako; mugambe omuvubuka oyo nti Yerusaalemi kiribaamu abantu balifikka mu bbugwe kubanga abantu bangi n'eby'omu bisibo bingi wakati mu kyo.\n10 Yimba, sanyuka, ggwe omuwala wa Sayuuni: kubanga, laba, njija nange naabeeranga wakati mu ggwe, bw'ayogera Mukama.\nZekkaliya - Essuula 3\n3 Era Yosuwa yali ayambadde engoye ez'ekko n'ayimirira mu maaso ga malayika.\n4 N'addamu n'agamba abo abaali bayimiridde mu maaso ge, n'ayogera nti Mumwambuleko engoye ez'ekko. N'agamba Yosuwa nti Laba, nkuyisizzaako obubi bwo; nange naakwambaza ebyambalo ebitenkanika.\n5 Ne njogera nti Bamutikkire ku mutwe gwe ekiremba ekitukula. Awo ne bamutikkira ku mutwe gwe ekiremba ekitukula ne bamwambaza engoye malayika wa Mukama n'ayimirira awo.\n6 Malayika wa Mukama n'alabula nnyo Yosuwa, ng'ayogera nti\n7 Bw'ati bw'ayogera Mukama w'eggye nti Bw'onootambuliranga mu makubo gange, era bye nkuutira bw'onoobinywezanga, kale naawe ennyumba yange onoogisaliranga omusango, n'empya zange onoozikuumanga, era ndikuwa ekifo eky'okusembereramu mu banno abayimiridde.\n8 Kale, wulira, Yosuwa kabona asinga obukulu, ggwe ne banno abatuula mu maaso go kubanga be bantu ab'akabonero bano; kubanga, laba, ndireeta omuddu wange Ettabi.\n9 Kubanga laba, ejjinja lye nteese mu maaso ga Yosuwa; ku jjinja limu kuliko amaaso musanvu; laba, ndyolako enjola zaalyo, bw'ayogera Mukama w'eggye; ndiggyamu obubi mu nsi eyo ku lunaku lumu.\nZekkaliya - Essuula 4\n2 N'aŋŋamba nti Olabye ki Ne njogera nti Ntunudde, era, laba, ekikondo eky'ettabaaza ekya zaabu kyonna n'ekibya kyakyo nga kiri waggulu ku kyo n'ettabaaza zaakyo omusanvu; ettabaza eziri waggulu waakyo, buli ttabaaza ng'eriko emimiro musanvu:\n3 n'emizeyituui ebiri ku mabbali eruuyi n'eruuyi ogumu ku mukono ogwa ddyo ogw'ekibya, ogumu ku mukono gwakyo ogwa kkono.\n4 Ne nziramu ne ŋŋamba malayika eyali ayogera nange ne njogera nti Ebyo biki mukama wange?\n5 Malayika eyali ayogera nange n'addamu n'aŋŋamba nti Tomanyi ebyo bwe biri? Ne njogera nti Nedda, mukama wange.\n6 N'addamu n'aŋŋamba nti Kino kye kigambo kya Mukama eri Zerubbaberi nga kyogera nti Si lwa maanyi so si lwa buyinza naye lwa mwoyo gwange, bw'ayogera Mukama w'eggye.\nZekkaliya - Essuula 5\n6 Ne njogera nti Ekyo kiki? N'ayogera nti Ekyo ye efa efuluma. Era n'ayogera nti Amaaso gaabwe bwe gali bwe gatyo ku nsi yonna;\n7 (era, laba, ettalanta ey'essasi yasitulibwa;) n'oyo ye mukazi ng'atuula munda wa efa.\n9 Awo ne nnyimusa amaaso gange ne ntunula; era, laba, abakazi ababiri ne bafuluma, empewo nga ziri mu biwaawaatiro byabwe; era baalina ebiwaawaatiro ng'ebiwaawaatiro ebya kasida; ne basitula efa mu bbanga ly'ensi n'eggulu.\nZekkaliya - Essuula 6\n5 Malayika n'addamu n'aŋŋamba nti Ebyo ze mpewo ennya ez'omu ggulu eziva okuyimirira mu maaso ga Mukama w'ensi zonna.\n7 N'eza kikuusikuusi zaavaayo nga zaagala okugenda zitambuletambule mu nsi; n'ayogera nti Muveeyo, mutambuletambule mu nsi. Awo ne zitambulatambula mu nsi.\n8 Awo n'ankoowoola n'aŋŋamba nti Laba, ezo ezigenda mu nsi ey'obukiika obwa kkono banzikakkanyirizza omwoyo mu nsi ey'obukiika obwa kkono.\nZekkaliya - Essuula 7\n2 Awo aba Beseri baali batumye Salezeeri ne Legemumereki n'abantu baabwe kwegayirira ekisa kya Mukama,\n7 Tekibagwanidde kuwulira bigambo Mukama bye yalangiriranga mu bannabbi ab'edda, Yerusaalemi bwe kyalimu abantu era nga kiri mirembe, n'ebyalo byakyo ebyali bikiriraanye enjuyi zonna, n'ensi ey'obukiika obwa ddyo n'ensenyi nga bikyalimu abantu?\n8 Awo ekigambo kya Mukama ne kijja eri Zekkaliya, nga kyogera nti\n14 naye ndibasaasaanyiza n'embuyaga ez'akazimu wakati w'amawanga ge batamanyanga. Awo ensi n'eyonooneka ennyuma waabwe, omuntu yenna alemenga okuyitamu wadde okuddamu; kubanga baagifuula amatongo ensi eyeegombebwa.\nZekkaliya - Essuula 8\n10 Kubanga ennaku ziri nga tezinnatuuka, nga tewaliiwo mpeera ey'ensolo; so nga tewali mirembe eri oyo eyafuluma n'oyo eyaddayo olw'omulabe; kubanga nnakyayaganya abantu bonna buli muntu ne munne.\n11 Naye kaakano nze sirikola bwe ntyo ekitundu ky'abantu abo ekyasigalawo, nga mu nnaku ez'edda, bw'ayogera Mukama w'eggye.\n19 Bw'ati bw'ayogera Mukama w'eggye nti Okusiiba okw'omu mwezi ogw'okuna n'okusiiba okw'omu mwezi ogw'okutaano n'okusiiba okw'omu mwezi ogw'omusanvu n'okusiiba okw'omu mwezi ogw'ekkumi kunaabanga eri ennyumba ya Yuda okusanyuka n'okujaguza n'embaga ennungi; kale mwagalenga amazima n'emirembe.\n20 Bw'ati bw'ayogera Mukama w'eggye nti Oliboolyawo amawanga ne gajja n'abo ababeera mu bibuga ebingi;\n23 Bw'ati bw'ayogera Mukama w'eggye nti Mu nnaku ziri abantu kkumi balikwata, okuva mu nnimi zonna ez'amawanga balikwata ku lukugiro olw'omuntu Omuyudaaya nga boogera nti Tuligenda nammwe; kubanga tuwulidde nti Katonda ali nammwe.\nZekkaliya - Essuula 9\n2 era ne Kamasi ekiriraanye nakyo: Ttuulo ne Sidoni, kubanga kya magezi mangi nnyo. Ne Ttuulo kyezimbira ekigo ne kituuma ffeeza ng'enfuufu n'ezaabu ennungi ng'ebitoomi eby'omu nguudo.\n5 Asukulooni kiriraba kiritya; era ne Gaza, nakyo kirirumwa nnyo; ne Ekuloni, kubanga okusuubira kwakyo kuliswala; ne kabaka alibula nu Gaza, era ne Asukulooni tekiribaamu bantu.\n7 Era ndiggyamu omusaayi mu kamwa ke n'emizizo gye wakati w'amannyo ge; naye anaabanga kitundu ekirisigalawo eri Katonda waffe; naye anaabeeranga ng'omukungu mu Yuda, ne Ekuloni nga Omuyebusi.\nZekkaliya - Essuula 10\n1 Musabe Mukama enkuba mu biro ebya ddumbi, Mukama akola ebimyansa; naye alibawa empandaggirize, buli muntu omuddo mu ttale.\nZekkaliya - Essuula 11\n8 Ne nziyawo abasumba abasatu mu mwezi ogumu; kubanga emmeeme yange baali bagikooyezza, n'emmeeme yaabwe nayo n'entamwa nze.\n12 Ne mbagamba nti Oba kirungi mu maaso gammwe, mumpe empeera yange; naye oba si kirungi, mulekeeyo. Awo ne bagera okuba empeera yange ebitundu asatu eby'effeeza.\n15 Awo Mukama n'aŋŋamba nti Weetwalire nate ebintu eby'omusumba omusirusiru.\n17 Zimusanze omusumba ataliiko ky'agasa aleka ekisibo ekitala kiriba ku mukono gwe ne ku liiso lye erya ddyo; omukono gwe gulikalira, n'eriiso lye erya ddyo lirizibira ddala.\nZekkaliya - Essuula 12\n3 Awo olulituuka ku lunaku luli ndifuula Yerusaalemi ejjinja erizitowa eri amawanga gonna; bonna abaliryebinika balifumitibwa nnyo ebiwundu; era amawanga gonna ag'ensi galikuŋŋaana okukirwanyisa.\n8 Ku lunaku luli Mukama alizibira abali mu Yerusaalemi; aliba omunafu ku bo ku lunaku luli alibeera nga Dawudi; era ennyumba ya Dawudi eriba nga Katonda, nga malayika wa Mukama ali mu maaso gaabwe.\nZekkaliya - Essuula 13\n3 Awo olulituula omuntu ng'akyagenda okulagula kale kitaawe ne nnyina abaamuzaala balimugamba nti Tolibeera mulamu; kubanga oyogerera obulimba mu linnya lya Mukama: awo kitaawe ne nnyina abaamuzaala balimufumita bw'alagula.\n6 N'omu alimugamba nti Ebiwundu ebiri wakati w'emikono gyo biki? Awo aliddamu nti Bye nnafumitirwa mu nnyumba ya mikwano gyange.\n8 Awo olulituuka mu nsi yonna bw'ayogera Mukama, ebitundu byayo bibiri birizikirira birifa; naye eky'okusatu kirirekebwa omwo.\n9 N'ekitundu eky'okusatu ndikiyisa mu muliro, era ndibalongoosa ng'effeeza bw'erongoosebwa, era ndibakema nga zaabu bw'ekemebwa: balikaabirira erinnya lyange, nange ndibawulira: ndyogera nti Be bantu bange; nabo balyogera nti Mukama ye Katonda wange.\nZekkaliya - Essuula 14\n2 Kubanga ndikuŋŋaanyiza amawanga gonna ku Yerusaalemi okulwana era ekibuga kirimenyebwa, n'ennyumba zirinyagibwa, n'abakazi balikwatibwa lwa maanyi: n'ekitundu ky'ekibuga kiritwalibwa okufugibwa obuddu; n'ekitundu eky'abantu ekirisigalawo tekirimalibwawo mu kibuga.


Bukedde Online - Ngasse obulimi n’obulunzi okufuna ssente\nNkurunziza akulaga bw’afunye mu Ssekkokko...\nKKAMPUNI ya Vision Group efulumya Bukedde, ekwataganye ne bbanka ya DFCU, ekitebe kya Budaaki mu Uganda ne kkampuni y’ennyonyi eya KLM okunoonya omulimi n’omulunzi asinga mu Uganda omwaka gwa 2017. Abanaavuganya mu mpaka zino bajja kutuweereza amannya gaabwe ku omulimiasinga@ newvision.co.ug oba 0752628931 tubatuukirire tubawandiikeko buli Mmande. EDWARD SSERINNYA leero awandiise ku Aloysius Lubega nnannyini faamu ya Bulamu Mixed Farm e Nabutitti mu Busukuma ng’akulaga engeri gy’ofuna mu kugatta obulimi n’obulunzi.\nOmu ku bakozi ba Lubega ng’alaga ezimu ku mbizzi ze balunda. Ku kisenge ze payipu okuli enywanto okunywera embizzi amazzi.\nOKULIMA n’okulunda kimu ku bintu ebisobola okukyusa obulamu ssinga weewaayo okubikola mu nkola ey’omulembe.\nSsi nsonga ne bw’oba ng’okolera mu kifo kifunda osobola okufuna ekiwera. Aloysius Lubega dayirekita wa ffaamu ya Bulamu Mixed Farm Products esangibwa e Nabutitti emabega wa Ugachick, lino ly’ekkubo lye yakwata okukozesa ekifo ekifunda, okugattako omutindo n’okukola ebintu eby’omulembe.\nEkirowoozo ekikola ffaamu kyatandika mu 2010. Wabula nga sinnaba kutandika nasooka ne nkola okunoonyereza e Spain, South Africa ne Kenya. Kenya yatuli ku muliraano ekyandowoozesa nti bingi bye tufaanaganya.\nMu bye nnasinga okunoonya kwaliko amagezi mu kuzimba ebiyumba by’ebiyumba by’ente n’amazzi, enkwata y’abakozi, engeri y’okukwatamu kazambi, endiisa ne ffaamu gy’eyinza okukolamu amagoba.\nOkukuuma omutindo nakyo nakitwala nga kikulu kuba ndowooza kye kimu ku bijja okutuwangaaza mu bizinensi. Bwe nakomawo kye nasooka okukola kwe kutegeka emmere.\nKino nakikola nga sinnaleeta bisolo abamu ne baseka nga balowooza ndi mu kwerimba! Kuba enkola ya wano, abantu basooka kufuna bisolo ne balowooza okunoonya emmere.\nMu kiseera kino nnina ente z’amata 45, naye nnina emmere esobola okuziriisa okumala emyaka etaano omusana ne bwe gwaka nga tegusalako.\nOmu ku bakozi ku Bulamu Mixed Farm ng’alaga ekidiba ky’ebyennyanja.\nEkigendererwa kya ffaamu mu kiseera kino kwe kulaba ng’ekola ssente, kuba kati tulina embizzi ezisoba mu 1,000 ng’ate ziri ku mitendera gyonna.\nTosobola kujja ku Bulamu farm ng’oyagala embizzi ku myezi gyonna n’ekubula ate mu bika eby’enjawulo ne mu bungi bw’oba oyagadde.\nEkitegeeza nti ffaamu eyingiza ensimbi ate tulinawo n’ente ze tutundamu amata. Kuba buli mwezi esobola okutunda embizzi 250 mu bantu abazibaaga ate n’obubizzi obuto obusoba mu 200 omwaka, era omuntu w’ajjira wabaawo embizzi ez’omutendera gwonna.\nKu ffaamu kuliko ente zonna nzungu nga ziri ku 85, kuliko embizzi ezisoba mu 1000, zino omusulo n’obusa tubikuhhaanya wamu ne tubifukiriza ebirime.\nBuli ku makya twoza ebiyumba by’embizzi, twakola payipu ng’amazzi agava mu mbizzi n’omusulo oguva mu nte gutambula ne gugenda mu kinnya kimu kye twazimba.\nWabula nga tegunnatuukayo waliwo emitendera mwe guyita nga gwesengejja ne gutuuka mu kinnya nga mazzi, muba musigaddemu obusa butono.\nKati amazzi gano tugakubisa ppampu okufukirira kasooli ku ffaamu, tukuba ejjinja limu n’ebinyonyi bibiri kubanga tufunamu amazzi ate n’ekigimusa ne tukekkereza ku ssente ze twanditadde ku mazzi!\nLubega n’omu ku bakozi nga bateeka ccacu ku muddo gw’ente omukaze gwe zirya.\nTukola sayireegi okuva mu kasooli n’ebisagazi okwo gattako okukola emmere okuva mu malagala byonna bye tuliisa ensolo zaffe.\nEmbizzi zaffe zirya n’ebisagazi bye tumaze okutemaatema.\nBulamu Mixed Farm etudde ku yiika mukaaga: kuliko yiika ssatu kwe tulimira omuddo ate ettaka erisigadde kuliko ennyumba z’abakozi, ebiyumba by’embizzi n’ente gattako ekifo we tukuumira kazambi, omusuulwa ensolo ezifudde, ttanka z’amazzi ssatu buli emu ya liita emitwalo musanvu, ppampu ezikuba amazzi okugabunya ffaamu yonna n’ennimiro entonotono okulimibwa emmere ekozesebwa ku ffaamu.\nMu kutandika ffaamu ya Bulamu emyaka mukaaga egiyise, twasooka okukola okunoonyereza ku nnunda ey’omulembe n’enzimba y’ebiyumba by’embizzi n’ente wano mu Uganda ne mu nsi endala.\nTwatandika okuzimba ebiyumba by’embizzi, okulaba nga buli kiyumba kibaamu embizzi we zikyamira, we zeebaka, ate ebimu kuliko we zootera omusana. Mu biyumba by’embizzi ezizaala wabaawo ekifo omubeera abaana n’ettaala ereeta ebbugumu.\nBuli kiyumba kirimu amazzi ng’embizzi y’egeepimirako okwo gattako w’esula. Okwo ssaako okuba nga buli kiyumba kirimu payipu ezitwala amazzi ate ne zigagatta mu payipu emu egatwala mu kinnya.\nEkimu ku byuma ebisala ebisagazi ebiriisibwa ente n’embizzi.\nEnte zirina ekiyumba eky’omulembe okwo gattako ekibangirizi we zisobola okuwummulira n’okutambulamu ne zikola dduyiro.\nEmmere n’amazzi byonna bizisanga we zisula ate nga zeepimirako zokka. Waliwo ekifo we zeebaka n’okuliira ate ne we zisuula obusa.\nKu ffaamu waliwo ekifo omugenda obusa n’awasalirwa ennyama. Buli muntu n’ekidduka kye ebijja ku ffaamu byonna bifuuyirwa eddagala ng’oyingira ku ggeeti ne ku biyumba ate si buli muntu ajja nti alina okuyingira mu biyumba okuggyako nga waliwo obwetaavu obw’enjawulo.\nKu ffaamu kuliko abasawo babiri nga bano tebavaako, babaawo ekiseera kyonna okulaba ensolo ezifunye ebizibu n’okwegendereza ebintu bwe bitambula gattako omubazi w’ebitabo n’abakozi mu buli kiyumba.\nKino kiyamba mu kulwanyisa obulwadde ku ffaamu. Ku ffaamu kuliko olukalala olugobererwa mu kugema ebisolo. kino kiyambye okulaba nga obulwadde tebuliiwo.\nKu ffaamu nkozesa abakozi 20 abatavaawo, kyokka waliwo abajja okukola emirimu egya lejjalejja.\nNnyamba abantu okubayigiriza ennunda n’ennima ey’omulembe era nga July 29, 2017 ntegese omusomo abantu bajje bayige ng’okuyingira kwa bwereere.\nAbatunda ennyama y’embizzi mbawa emirimu kuba bajja ne bagula ennyama nabo ne bagenda bakolamu ku magoba. Tukulembeza buyonjo ku ffaamu, kuba bw’oba olunda embizzi obuyonjo kikulu kikuyamba okwewala endwadde.\nManeja wa ffaamu, Jonathan Naika Baker ng’alaga engeri gye bafukiriramu omuddo gw’ente.\nWaliwo abamu abagamba mbu embizzi nkyafu, naye abazirunda be babeera abacaafu. Oluguudo oluva ku Ugachick okuyita ku ffaamu yaffe eya Bulamu nze nalukola.\nAbantu abatwetoolodde twabateerawo ttaapu ebweru kwe bafuna amazzi ku bwereere nga byonna tubikola okuyamba abalala.\n‘Bulamu si Lubega’, kino kitegeeza ne bwemba siriiwo ffaamu esobola okutambula ate amazima ng’ebiseera ebimu manyi okutambula ne sibaawo era ffaamu etambula ne nkomawo buli kimu nga kitambula bulungi.\nMukyala wange naye dayirekita ku ffaamu era we ssiri emirimu aba agikola bulungi.\nOkukuuma ebiwandiiko kikulu ku ffaamu\nWadde akyogerako si y’akiyita naye ne bwemba nvudde mu nsi ku musingi gwe nzimbye nnina obukakafu nti esobola okubeerawo ekiseera kyonna.\nAbakozi mbatwala ne bafuna amagezi mu misomo egy’enjawulo wano n’e Kenya kuba ssinga sikikola ne nsoma nzekka kitegeeza nti tugenda kutambuza ffaamu nga buli omu amanyi bibye, sso ssinga tuba tuyize ebintu bye bimu kituyamba okutambulira ku mulamwa gumu.\nOkukuuma obutonde Ffaamu bw’ogituukako ekimu ku bikwaniriza gy’emiti omuva akawewo akalungi, wabula tukozesa n’ennima ey’obutonde era ku birime tetukozesa ddagala lya butwa.\nOmu ku bakozi ku Bulamu Mixed Farm ng’alaga ekidiba awakuhhaanira obusa bw’ebisolo.\nAkatale Ku mbizzi ze tulunda, tulina ekifo ekya Top Notch e Ntinda ne Star Royal Hotel e Kitebi, tukozesa ebifo bino okutundayo ennyama yaffe.\nE Ntinda tulinayo n’ekifo ekinnyogoza mwe tukuumira ennyama. Kino kitegeeza nga tetunnanoonya katale bweru ate ffe katale akasooka.\nOkwo gattako akatale okuva mu balunzi kuba bakimanyi nti embizzi zaffe nnungi ate tufaayo okugoberera olulyo, kuba buli mbizzi ebaako nnamba egoberera okuva ku maama. Naye kati twagala okulaba nga tuguza abalunzi embizzi ate nga ffe katale, kubanga akatale kati twongedde okukafuna.\nAbalunzi abanaaba bakolagana naffe nga tubagulako embizzi zaabwe baleme okujeregebwanga abaguzi. Kino kitegeeza omuntu bw’ajja ne tugimuguza, katugambe ayagala enkazi n’ennume aba tasobola kufuna mbizzi ziva mu lulyo lumu kuba zino tezirina kwezaalamu olw’ensonga zizaala abaana banafu ne bagaana n’okukula. anti embizzi nazo zirwala obuko.\nErinnya lya ffaamu Bulamu tulina erinnya, lye tuzimbidde ku bwesigwa kubanga tukimanyi nti abantu kasita bakuggyamu obwesige ng’ogudde. ssinga tuba n’obwetaavu bw’okufunayo ku ssente okuva mu bbanka tulina obusobozi obufuna ssente zino. Ate ne tuzikola ne tusasula.\nKikafuuwe okujja ku Bulamu okugula ekintu ne tukuwa ekitali kya mutindo, ogwo gwe muziro gwaffe. Tukuwa ekintu ekirungi ate mu budde bwe tuba tulagaanye naawe, ssinga tukugamba nti embizzi zinone ku Mmande era bw’ojja ozisangawo awatali kwekwasa nsonga yonna.\nTekinologiya Ku ffaamu ekimu ku bye tufuba okukola kwe kutumbula tekinologiya, buli kiyumba kirimu amazzi ate embizzi ze zeepimirako, ffaamu yonna yabuna ebifo bye tukozesa nga tufukirira, kuliko ttanka z’ebyuma nga nazo zigaba mazzi ku ffaamu gattako ppampu ez’enjawulo ezikuba amazzi.\nEbiyumba byaffe eby’ente twabizimba mu ngeri ya mulembe nga buli emu esobola okulya yokka nga tewali kigitaataaganya.\nLubega ali ku 0701437628\nBulamu Mixed Farm,


Bukedde Online - Ssemaka eyabula e Kajjansi bazudde mulambo\nSsemaka eyabula e Kajjansi bazudde mulambo\nWuuno omuwala Hamza gwe yasuddewo\nWadde abatanjagaliza balaga nti nze muzibu...\nSSEMAKA gwe baawamba ne bazuula omulambo mu mugga e Kajjansi abooluganda babiyingizizzaamu enkaayana z’ettaka ate beyali akola nabo bagamba nti bandiba nga baamutidde ssente z’akasiimo zaabadde yaakafuna.\nAbooluganda lwa Kalumba eyattibwa nga baggya omulambo ku ggwanika e Mulago. Kalumba eyattiddwa.\nJames Kalumba yabadde mu makaage e Bweya Bulunde mu Kajjansi Town Council ku ntandikwa y'omwezi oguwedde n'afuna essimu bwe yafulumye ennyumba ng'alinga alina gw'agenda okusisinkana tebazzeemu kumulaba wabula abaabadde bagogola akagga be baagudde ku mulambo gwe.\nTtulakita gye baabadde bakozesa okugogola omugga olwasimbye ekikumbi wansi okusikayo ekiddo yayerudde mulambo!\nEyabadde akivuga yeekanze ng'alaba ng'ekikumbi ekiyodde omuntu n'asooka asiriikiriza okusikayo ebintu nga bw'ayita abaabadde okumpi beetegereze ky'alabye.\nAbantu olwasembedde okwetegereza nga balaba ebigere by'omuntu omutwe guli wansi mu mazzi.\nBaayise poliisi n'ennyulula omulambo mu mazzi era mu kiseera ekyo waliwo eyabadde ategeezezza famire ya Kalumba abalunde nga bamunoonya bajje balabe nti guyinza okubeera omulambo gw'omuntu waabwe.\nBaagenze okutaganjula omulambo ng'abaamutta baamulekera byonna ebimwogerako, densite y'eggwanga yabaddemu mu nsawo z'empale, ssente enkalu n'essimu ey'omu ngalo baagimulekera.\nBaatandikiddewo okukaaba nga bwe balumiriza abamu ku booluganda okubeera mu kkobaane ly'okutta Kalumba.\nENSIBUKO Y'OKUTTIBWA KWA KALUMBA\nAba famire bagamba nti waliwo ow'oluganda lw'omugenzi gw'aludde ng'attunka naye ku ttaka lye yasikira eriweza yiika 26 nga lisangibwa Buwambo Lugo mu Wakiso.\nObuzibu we bwava nti ettaka lino lya famire, baasalawo okulonda abantu be bakwasa obuyinza okuliddukanya kyokka Kalumba n'asimbira omu ku bo ekkuuli.\nOkuva olwo wabaddewo okusika omuguwa okwamaanyi nga n'olumu yawera nti ajja kumukola ekintu.\nOmuntu y'omu gwe baali baagala okuteeka ku baweebwa obuyinza ku ttaka lino bagamba nti yeeyita mukozi wa State house era akyusakyusa amannya.\nMUKYALA WE ANNYONNYOLA\n"Nga August 8, 2019 Kalumba yabadde mu nnyumba ku ssaawa 3:30 ekiro ne wabeerawo amukubira essimu. Yabaddewo ne mukyalawe Jane Kizza Kalumba wabula teyawulira bulungi ani gwe yali ayogera naye era n'atabissaako nnyo mwoyo.\nAnyumya nti bwe yalabye bba ng'asituka n'alowooza nti osanga agenze ku dduuka okubeerako ky'agula.\nYakanya kulinda nga talabikako omutima ne gutandika okumukuba kubanga abadde tatera kutambula kiro ate nga ne bw'abeera anaatambula tagenda nga tayogedde gy'alaga.\nNalaba wayiseewo eddakiika nga 20 ne nkuba ku ssimu ye ne nzigyako nga nkimanyi nti ajja kuddamu ankubire kyokka teyakuba era nagenze okuddamu okugikubako ng'essimu teriiko ne kimanya nti obudde buddugadde".\nAbamu ku bakozi mu kitongole kya Motocare omugenzi gye yali akolera baategeezezza Bukedde nti obuzibu buyinza okubeera nga bwavudde ku ssente.\nJohn Emoroit aludde ng'akola ne Kalumba yagambye nti wabadde waakayitawo ekiseera kitono nga Kalumba afunye akasiimo ke kubanga yawummula emirimu.\nWabula Christine Nannyonjo muwala w'omugenzi yatangaazizza nti baagenda mu bbanka ne bakebera nga tewali ssente ze baggyayo kubanga ne kaadi ya bbanka yali agirese waka.\nAba famire nga bakulemberwa mutabani w'omugenzi Herbert Ssenfuka Kalumba ekiro ku ssaawa nga 6:00 baasituka okutwala ensonga ku poliisi e Kajjansi kyokka bagamba nti abaserika abaaliwo baabasaba bagumiikirize obudde bukye kubanga bayinza okuyingiza omusango mu kitabo ate n'alabika.\nObudde olwakya nga talabika kwe kuddayo ku poliisi ne baggulawo omusango ku fayiro SD: 21/09/08/2019.\nBanoonyezza buli we babadde bamusuubira nga talabikako era Senfuka yalaba obugumiikiriza bugenda bukendeera kwe kussa akazito ku poliisi waakiri ekwate abantu be bateebereza okubeera mu kkobaane ly'okutta kitaabwe.\nSenfuka agamba nti bwe yewuubye ennyo ku poliisi e Katwe abamu ku baserikale aba Flying Squad ne bamutabukira nti abaleke bakole emirimu gyabwe bwe kimulema baali baakukwata ye gwe babeera baggalira.\nBw'atyo ensonga n'asalawo okuzeesonyiwamu kko ne basigala kuwuliriza oba waliwo omuntu yenna ayinza okubaleetera amawulire agakwata ku kitaabwe.\nKu Ssande olw'eggulo we baafunidde obubaka nga babayita okulaba omulambo gwa kitaabwe.\nHassan Majaluwo ow'ebyokwerinda mu K.K.B cell Kajjansi town council omulambo we gwazuuliddwa, yategeezezza nti abatuuze baali beekolamu omulimu okugogola omugga gw'e Kajjansi ne bakolagana ne nannyini kakolero ak'ebyebbumba eyategeerekeseeko erya John n'abawa ka tulakita weetiiye ne batandika okugogola omwala.\nKyokka babadde baakagogolako ekitundu kitono ne balaba omulambo gw'omuntu eyabadde ali wansi w'ekiddo mu mabbali g'omugga ne bayita aba LC abaayise poliisi n'abafamire ya Kalumba abazze ne bakakasa nti ye muntu waabwe eyali yabula.\nPatrick Wasswa eyabaddewo ng'omulambo gwa Kalumba gunnyululwa, agambye nti omulambo gwabadde guzimbye nnyo era gwasangiddwa gutandise okuvunda nga okugussaayo baasulika musulike.\nAyongeddeko nti omulambo gubadde gwakubwa nnyo mu maaso ekiteeberezebwa nti osanga basooka kumutulugunya nga tebanamutta.\nOmulambo gwa Kalumba gwasangiddwamu essimu ye ey'omungalo ng'eri mu nsawo y'empale saako ne ‘waleti' ng'erimu ebimwogerako okwabadde endangamuntu n'ebirala. Mwabaddemu n'essente 20,000.\nEMBEERA KU GGWANIKA E MULAGO\nEggulo baakedde ku ggwanika e Mulago okuggyayo omulambo ne babalagira okugumiikiriza kubanga ebbanga ly'amaze nga bamunnyise mu mazzi gwabadde mu mbeera mbi.\nEra baalinze okutuusa olweggulo we baagubawe-eredde. Lipooti y'omusawo yategeezezza nti embeera omulambo gye gwabaddemu nga tebayinza kuzuula mu bwangu ekyatta Kalumba, omulambo gwabadde guvunze.\nABAMU KU BANTU BE BAZZE BAWAMBA NE BABATTA\nMaria Naggiriinya ne ddereeva we Ssalongo Ronald Kitayimbwa baabawambidde e Lungujja ku Lwokusatu lwa wiiki ewedde. Emirambo gyabwe baagizudde ku Lwokutaano e Takajjunge Mukono.\nKu ntanditwa ya August 2019, omuyimbi Ziggy Wine yabula ne bamuzuula mu ddwaaliro e Mulago, kyokka poliisi yategeeza nti yafuna kabenje ka pikipiki ke kaamutuusaako ebisago ebyamuviiriddeko okufa.\nIsaac Makubuya; makanika wa kompyuta, yabula nga February 13, 2018 oluvannyuma lw'okumukubira essimu nga bamuyita okubaako kompyuta z'akanika ku Kampala Road. Okuva lwe yagenda okukanika kompyuta, taddangamu kulabika.\nFebruary 2018, Susana Magara muwala wa John Magara baamuwamba ne bamubuzaawo.\nAbaamuwamba baasaba ssente era baabawaako ekitundu, baamutulugunya ne bamutemako engalo ne baziweereza bazadde be n'okubaweereza obutambi bw'amaloboozi nga bamutulugunya.\nOluvannyuma baamutta omulambo ne bagusuula e Kitiko Mutungo ku luguudo lw'e Ntebe.\nApril 25, 2018 baazudde omulambo gw'omuwala ku lusozi e Namasuba mu kifo kyennyini we baasuula omulambo gw'omuwala Joan Namazzi eyali asoma ku St. Marks College e Namagoma gwe bawamba mu March 2014\nJuly 2015, Desire Mirembe omuyizi e Makerere yawambiddwa ne bamutta omulambo ne bagusuula mu bikajjo e Lugazi.\nJennifer Lopez yava ku bantu: Akola bimunyumira\nRagga Dee kati y'alukira Ssentongo ddiiru?\nKabareebe yafunye muloodi oba asiba kiwaani?\nBamuyisizza w'aviiramu nga yeebase


Bukedde Online - Yeefudde omulalu n’ayingira ofiisi za NRM abbemu ebiwandiiko\nYeefudde omulalu n’ayingira ofiisi za NRM abbemu ebiwandiiko\nKadaga awabudde ku mateeka agayisibwa awatali...\nOmuvubuka ono yasoose kwesuula mu kidiba ky’ebbumba mu kabuga k’e Mpigi kyokka poliisi y’e Mpigi n’emunnyululayo n’emutwala ku kitebe wabula olutuuseewo n’abuuka ku kabangali ne yeetooloola emmanju okukkakkana ng’ayingidde mu ofiisi.\nOmuvubuka abadde yeefudde omulalu ng'ali ku kabangali ya poliisi nga tannagiddukako.\nOMUSAJJA yeefudde omulalu n’alumba ofiisi ya NRM n’agezaako okubbamu ebiwandiiko eby’omugaso kyokka bwe yalabye poliisi ne yeemulula n’abulawo.\nKyokka omuwandiisi w’ekibiina kino e Mpigi, Darlington Ssendowooza bwe yalabye ng’omusajja ono ali mu ofiisi eno yeekebejja ebiwandiiko kwe kukubira poliisi era olugirengedde ne yeemulula.\nOmuvubuka ono yasoose kwesuula mu kidiba ky’ebbumba mu kabuga k’e Mpigi kyokka poliisi y’e Mpigi n’emunnyululayo n’emutwala ku kitebe wabula olutuuseewo n’abuuka ku kabangali ne yeetooloola emmanju okukkakkana ng’ayingidde mu ofiisi eno mw’asanze Ssendowooza n’amugobayo olwo n’atandika okutaganjula ebiwandiiko eby’omugaso nga bw’abisomamu n’alondamu by’ayagala n’abissa ku bbali.\nOkusinziira ku mwogezi wa poliisi mu Katonga, Joseph Musana, omusajja ono yandiba ng’abadde n’ekigendererwa ky’okubba ebiwandiiko bya NRM n’ategeeza nti bali mu kumuyigga akwatibwe bamutwale e Butabika okukakasa oba mulalu.\nofiisi ya NRM,\nOmuwandiisi wa NRM e Mpigi,


Bukedde Online - Babagobye mu kaabuyonjo yâ€™essomero\nBabagobye mu kaabuyonjo yâ€™essomero\nâ€˜Gatubba nâ€™okusobya ku bakaziâ€™\nAbalwadde batuuse okutondoka nga bafa e Bu...\nJulius MereebaÂ okutabuka bwati kyaddiridde abaserikale ba poliisi eno, abâ€™enganda zaabwe wamu nâ€™abasibe ababeera mu kaduukulu ka poliisi okwonoona kaabuyonjo yâ€™essomeroÂ Â nga basaasaanya kazambi mu luggya lwâ€™essomero wamu ne mu nkuubo za kaabuyonjo yâ€™essomero lino.\nBino byonna okubaawo abasawo bâ€™ebyobulamu mu Mpigi baasoose kuggalawo kaabuyonjo ya poliisi yâ€™e Kammengo gye buvuddeko, olwâ€™embeera gye yalimu ngâ€™efuuse ya bulabe eri abaali bagikozesa ne mu kitundu.\nMu kiseera kino kyonna abapoliisi yâ€™e Kammengo babadde bakozesa kaabuyonjo ya ssomero lino kyokkaÂ yasangiddwa nga bagikozesezza bubi kubanga kazambi yabadde esaasaanye mu kitundu weeri ekyeraliikirizza abakakiiko akaddukanya essomero lino abaabadde nâ€™olukiiko ku ssomero ne bawalirizibwa okubagugumbula.\nAbaserikale nga bayambibwako abasibe baayonjezza kaabuyonjo nâ€™okuyoola kazambi eyabadde asaasaanyiziddwa.\nOmumyuka wa ssentebe wâ€™akakiiko akaddukanya essomero lino yategeezezza nti poliisi yalagiddwa okusima kaabuyonjo eyaayo mu bwangu.\nAkulira poliisi yâ€™e Kammengo, Mw. Willy Kutambula eyabadde omukkakkamu yeetondedde Mereeba olwâ€™abasajja be okweyisa batyo nâ€™amusaba aboongereyo akaseeraÂ Â ngâ€™enteekateeka zâ€™okusima eyaabwe bwe zigenda mu maaso.\nKigambibwa ntiÂ abakozi abaabadde ku mulimu gwâ€™okusima ekinnya kya kaabuyonjo baabadde bayimirizza okusimaÂ olwâ€™obutabasasula.\nAbaliraanye ewa Kisekka bafunye liizi\nAbawagizi ba Liverpool bagenda Bungereza\nKabaka asiimye okugenda e Bulemeezi\nKkooti ezzeemu okuwulira omusango gw'omugagga Kananura\nDesh Kananura: Asindikiddwa mu kkooti enkulu yeewozeeko ku gw'obutemu


Bukedde Online - Museveni alabudde ab'e South Sudan bakomye okulwana\nAba NRM mu Kampala ssi basanyufu lwa Musev...\nPULEZIDENTI Museveni awabudde abakayanira obuyinza e South Sudan bategeke okulonda abantu beesalirewo gwe baagala okubakulembera mu kifo ky’okubeera mu ntalo ezitakoma.\nUganda erimu abanoonyi b'obubudamu abasoba mu kakadde kamu kyokka ng'abasinga bava South Sudan.\nKyokka Pulezident Museveni bwe yabadde asisinkanye ekibinja ky'abantu mukaaga okuva e South Sudan ekyamuletedde obubaka obw'enjawulo okuva ew Pulezidenti Salva Kiir , yawabudde ab'eggwanga okukomya okulwana ensonga zizibwe mu kalulu.\n‘'Tulina kukubaganya birowoozo ku ngeri ya kutegeka kulonda sso ssi kulwanira buyinza buli kiseera'' bwe yagambye. South Sudan yekutula ku Sudan oluvannyuma lw'olutalo olwamala ebbanga ng'abeekutula bagamba baali basosolwa Abawarabu.\nWabula obuyinza bwe babukwasa bo bennyini ne batandika okulwanagana naddala wakati wa Salva Kiir ne Riak Machar eyali amumyuka.\nEkibinja ky'ab'e South Sudan kyakulembeddwa Makuei Lueth era ensisinkano yabadde mu maka g'obwa Pulezidenti e Nakasero nga yetabiddwamu minisita avunaanyizibwa ku nsonga z'amawanga ag'omulirwano Philemon Mateke n'omuwabuzi wa Uganda ku by'okuzza emirembe.\nOchola alagidde eyali musajja wa Kayihura okuwaayo ofiisi bunnambiro\nObunkenke obuli mu Poliisi oluvannyuma lw'okukyusa Kayima


Bukedde Online - Akwatiddwa lwa kutta baana be 2\nAmaka 300 essaawa yonna gagobwa ku ttaka e...\nPOLIISI e Iganga ekutte omusajja ow’emyaka 45, nga kigambibwa nti yateeredde abaana be babiri obutwa mu buugi obwabasse.\nDavid Batwawula ow’e Kasozi, Mukutu mu disitulikiti y’e Iganga kigambibwa nti okuva mu mbeera, mukyala we omuto yamaze kumunobako.\nAbaana abaafudde ye Bosco Bawulira 7 ne Dorah Nalubanga 5 ng’obuugi yabubawadde kawugeenzi ku Mmande.\nSsentebe w’ekyalo Asadi Musulo, yagambye nti mukyala wa Batwawula abadde akyali omugole Zakiya Mutesi yanobye wiiki bbiri emabega ng’agamba nti tasobola kubeera na musajja anywa omwenge buli kiseera ate nga tasobola kuggula bintu bikozesebwa mu maka.\nMusulo yagambye nti Batwawula yawalirizza abaana okunywa obuugi kyokka mutabani we omukulu Moses Bikumbi yagaanyi n’adduka n’ategeeza abatuuze nga kitaabwe bwe yabadde awadde baganda be obutwa mu buugi.\nAbatuuze baasitukiddemu ne bagenda awaka ne basanga nga Batwawula amaze okuwa abaana be obutwa nga bombi bafudde.\nAkulira bambega ku poliisi e Iganga, Nnaalongo Sophie Naboth yategeezezza nti Batwawula yakkirizza mu buwandiike nga bwe yasse abaana be nga yakikoze olw’obusungu oluvannyuma lwa mukyala we omugole okunoba ate ne bamugamba nti yafumbiddwa omusajja omulala ekyamuggye mu mbeera n’asalawo okuwa abaana obutwa.


Bukedde Online - Abasuubuzi ku akeedi ezaggaddwa baagala abagagga babaliyirire\nBazadde b'abayizi abaayidde boogedde embee...\nABASUUBUZI bannannyini maduuka abagagga ge baggala ku Lwokuna lwa wiiki ewedde bawandiikidde bannannyini bizimbe nga babasaba babaliyirire obuwumbi bw’ensimbi 25 ze baafiirizibwa okumala olunaku lulamba lwe bataakola.\nEkizimbe kya Drake Lubega Muhangi kye yatuumye Horizon City.\nAbasuubuzi abeegattira mu kibiina kya Kampala Arcade’s Advocacy Forum (KAAFO) baawandiikidde abagagga, Mansoor Matovu amanyiddwa nga Yanga ne munne Drake\nLubega nga baagala babasasule ensimbi zino obutasukka nnaku musanvu okuva kati.\nEmbeera eno okusinziira ku ssentebe w’ekibiina kino (KAAFO), Hussein Kato\nagamba nti yafiiriza abasuubuzi baabwe abasoba mu 900 abakolera mu bizimbe\nby’abagagga bano ebyenjawulo ensimbi ezikunukkiriza mu buwumbi 20 ekyabawalirizza okubawandiikira nga bayita mu balooya baabwe aba "Kalikumutima\nand Co. Advocates baliyirirwe.\nAbasuubuzi bagamba nti singa ennaku musanvu ziyitawo nga tebaliyiriddwa, baakugenda mu kkooti baloope abagagga bano. Abasuubuzi baagasseeko nti era\nbaagala abagagga babaddize ensimbi ze bazze babasoloozaako ezitali mu mateeka nga\nEkibadde Nabukeera kati Muhangi akituumye Bazanya n’engo\nBannamateeka babasuubuzi nabo baataddeyo omuwendo gwa bukadde 50 zibasasulwe abagagga bano bombi olw’omulimu gwe bakoze okubawandiikira ebbaluwa ku lw’abasuubuzi.\nYanga bwe yatuukiriddwa ku nsonga eno, yazzeemu kimu nti takolangako ndagaano\nyakuggulirawo basuubuzi bizimbe bye era bwe babeera bagirina bagimutwalire nga\nMu kiseera kye kimu, Muhangi yatadde ebipande ku bizimbe ebikaayanirwa ng’alaga nti abikyusizza amannya. Ekizimbe kya Qualicell ekya Drake Lubega yakituumye Horizon City ate ekya Nabukeera ekya Yanga n’akituuma Bazannya n’engo.\nAbagagga bombi balabudde Muhangi nti by’akola bimenya mateeka era ebipande byonna bajja kubiggyako.\n'Omukazi ayagala kunzita, mwenzi naye mmwagala!'\nBabirye addukide mu kkooti; Ayagala kwetaaya n'omusajja we omupya


Bukedde Online - Mumbere asabye kkooti eggule emisango ku muduumizi wa UPDF\nObusinga bwa Rwenzururu buwezezza emyaka...\nMube n'omwoyo ogulumirirwa eggwanga lyammwe...\nOMUSINGA wa Rwenzururu, Charles Wesely Mumbere asinzidde mu kaguli n'abantu be 152 n’alangirira ng'omuduumizi w’ekibinja ky'eggye lya UPDF ekyokubiri Brig.\nPeter Erwelu bw'alina okuvunaanibwa emisango gy'okutulugunya abantu be. Emisango emirala gy'ayagala kuliko okusaalimbira mu Lubiri lwe.\nBrig. Erwelu ye yaduumidde amagye agaalumbye olubiri lw'Omusinga ne gafuuza abakuumi ba Mumbere abaabadde bakoleramu effujjo nga bwe basinziira okulumba enkambi z’amagye era ebikwekweto byagenze okuggwa ng’abantu 70 n’omusobyo battiddwa ate abasoba mu 150 nga bakwatiddwa.\nMumbere ayise mu bannamateeka be abakulemberwa Caleb Alaka n’asaba kkooti ebeeko ky’ekola kw’abo abaatulugunya abantu be.\nMumbere ayongedde okutegeeza kkooti nti tebaakoma ku kutulugunya bantu be wabula naye baamutulugunya ebitalojjeka bwe baali bamutwalira mu Mamba y’amagye ku poliisi n’asaba Erwelu avunaanibwe.\nCaleb Alaka yasabye kkooti abantu bonna abaatulugunyizibwa ne bafuna obukosefu okusooka okufuna obujjanjabi nga tebannatwalibwa mu kkomera n'okubakkiriza okulaba bannamateeka baabwe n’okubatwala mu makomera agamanyiddwa mu mateeka okusinga okubasibira mu bifo ebitategeerekeka.\nOmulamuzi John Francis Kaggwa ali mu mitambo gy’omusango guno bino byonna abikkiriza era n’alagira Gavumenti okunoonyereza ku bantu abagambibwa okuba nga baatulugunyizibwa. Alagidde nti, kkooti lw'eddamu okutuula lipoota ku nsonga eno erina okuleetebwa.\nNga Mumbere tannaggula musango ku Brig. Erwelu, baasoose kumusomera olukunkmuli lw’emisango n’abakuumi be abawera 152 abaatuuse mu kkooti nga bonna bajjudde ebiwundu. Baasomeddwa emisango 41 wakati mu kwerinda okwamaanyi.\nEmisango gino kuliko okulya mu nsi olukwe, obutemu, okubba, okusangibwa n'emmundu, n’okugezaako okutta abantu.\nKu baaleeteddwa mu kkooti kwabaddeko abakazi 19 n’abaana bana nga bonna baavunaaniddwa emisango gye gimu.\nOmusango gw’obutujju guli gumu, ogw'okulya mu nsi olukwe gumu, egy’obutemu 17, egy’okubba emmundu 12, okugezaako okutta abantu ena n’egyokwonoona ebintu esatu.\nKu musango gw’okulya mu nsi olukwe, oludda oluwaabi lutegeezezza nti wakati w’omwezi gwa March ne November omwaka guno Omusinga Mumbere n’abalala baalumba poliisi ez'enjawulo mu bitundu by'e Kabalore ne Kasese ne babba emmundu, okutta abaserikale n’okutendeka abayeekera n’ekigendererwa eky’okumaamulako Gavumenti.\nAte ku musango gw’okubba emmundu, oludda oluwaabi lutegeezezza nga Omusinga ne banne bwe baalumba abaserikale ba poliisi mu bifo eby’enjawulo wakati wa March ne November ne babanyagako emmundu.\nKu bano kuliko ASP Samuel Lubega gwe baalumba nga November 26, mu bitundu by'e Kagando mu Kasese ne bamunyagako emmundu UG Pol 56-583175.\nMu balala ababbibwako emmundu kuliko SPC Christopher Kamagu, SPC Salim Luzinda, SPC Jonas Bwambale, CPL Kassim Kulaba, PC Isaac Ogal, PC Thomas Oganya, PC Robert Baluku, PC Henry Oyuk, PC Gaetano Awuchu, PS Edward Palio, PC Sulaiman Kakunda, D/ CPL Richrad Elai, SPC Samuel Musana ne Perekia Kwebiha eyabbibwako emmundu.\nBaasindikiddwa ku limanda mu makomera ag’enjawulo omuli erya Kirinnya mu Jinja, Bugungu e Nyenga mu Buikwe, Jinja ne Luzira. Badda nga December 28.\nCharles Weasley Mumbere Iramangoma,


Bukedde Online - Oluguudo lwâ€™e Ntebe olupya lwakusasulira\nOluguudo lwâ€™e Ntebe olupya lwakusasulira\nAbâ€™oludda oluvuganya beekandazze mu pala...\nOluguudo luno olugenda okuva e Busega lusalire wakati wa Busega ne Kyengera luggwe ku Abayita Ababiri. Lugenda kuwemmenta ensimbi ezikunukkiriza mu buwumbi 1000.\nBino minisita wâ€™ebyentambula, John Nasasira eyabadde ne munne owâ€™eggwanga owâ€™ebyensimbi, Aston Kajara be baabya\nBino minisita wâ€™ebyentambula, John Nasasira eyabadde ne munne owâ€™eggwanga owâ€™ebyensimbi, Aston Kajara be baabyanjudde mu kakiiko ka palamenti akâ€™ebyenfuna akaakubiriziddwa Steven Mukitare (Bulisa).\nBaabade bagenzeeyo okusaba palamenti olukusa okwewola ensimbi eziwera obukadde bwa ddoola za Amerika 350 (eza Uganda obuwumbi lusanvu) okuva mu bbanka yâ€™e China eyitibwa Export and Import Bank of China.\nKu zino gavumenti egenda kwongerako ezisigadde okuzimba oluguudo luno kyokka nga lwakusasulira buli ayitako okuggyako emmottoka zâ€™amagye, ezâ€™abakungu nâ€™eza poliisi ezizikiriza omuliro. Omubaka Henry Banyenzaki (Rubanda West) yeccwaccwanye bwe yategedde ku oluguudo luno lwakusasulira.\nYagambye: ""Abantu bawa emisolo kumpi ku buli kimu. Abandibadde beesunga nti bawonye jjaamu ate mubagamba bya kusasuliraâ€™â€™.\nKyokka Nasasira eyabadde omukkakkamu yagambye nti ebweru enkola eno yatandika dda. Yagambye nti oluguudo bwe lunaggwa lugenda kukwasibwa naggagga alusolozengako ssente ku mmottoka eziyitako nâ€™oluvannyuma asasule gavumenti buli mwezi ziyambe mu kusasula looni.\nOluguudo lusuubira okumala emyaka nga 20 nga teruzzeemu kukolebwa. okulukola.\nKawempe Muslim erabidde ennaku mu mpaka za Mama Becca


Uganda vs S.Sudan: Cranes eyingidde enkambi - StaDailyNews\nHome Amawulire Eby'emizannyo Uganda vs S.Sudan: Cranes eyingidde enkambi\nAbazannyi 13 bano nga bazanyira waka, olunaku lwaleero bayingidde enkambi okwetegekera omupiira gw’okusunsulamu abanetaba mu mpaka za Africa eza 2022 wakati wa Uganda ne South Sudan.\nAbazannyi bano wamu nabakungu 8 bakusuzibwanga ku Cranes Paradise hotel e Kisaasi. Basubirwa okuvaawo ku Sande eno bolekere Dubai gyebanegatirwaako bannaabwe abagucangira e Bunayira olwo bakub’eyo enkambi.\nOkusinziira ku mikutu gya Fufa emitongole, Abazannyi baatukidde mu lukiiko olw’okubabangula ku bikwaata ku kirwadde ki Covid-19.\nOmutendesi Jonathan McKinstry abasabye okuba abakujjukujju era nabakubiriza okugoberera ebiragiro mukwetangira Covid-19.\nAbazannyi n’abakungu bonna bagenda kukeberebwa ekirwadde ki Covid-19 oluvanyuma bayingizibwe mu busenge jebanamala essaawa 48.\nUganda ekulembedde ekibinja B n’obubonero buna ( 4) okuva mu mipiira ebiri. Burkina Faso eri mu kyakubiri ku bubonero bwebumu ng’ate Malawi yakusatu ku bubonero busatu (3) so ng’ate South Sudan yekobeede nga terinayo kabonero konna\nAbazannyi abali munkambi:\nAbakwaasi ba ggoolo: Charles Lukwago (KCCA FC), Joel Mutakubwa (Kyetume FC), Nafian Alionzi (URA FC)\nAbazannyi abalala: Milton Karisa (Vipers SC), David Owori (SC.Villa), Bright Anukani (KCCA FC) Saidi Kyeyune (URA FC), Paul Mbowa (URA FC), Samuel Kato (KCCA FC), Halid Lwaliwa (Vipers SC), Ibrahim Orit (Vipers SC), Shafiq Kagimu (URA FC), Karim Watambala (Vipers SC)\nAbakungu: Jonathan Mckinstry (Head Coach), Abdallah Mubiru (1st Assistant coach), Charles Livingstone Mbabazi (2nd Assistant coach), Ibrahim Mugisha (Goalkeeping coach), Nakabago (Team Doctor), Ayub Balyejusa (Equipment Manager), Paul Mukatabala (National teams officer), Ronald Lusulire (Media officer)\nPrevious article2022 AFCONQ: S.Sudan intensifies preps for double header against Uganda\nNext articleOfficial: Former Sundowns coach Pitso Mosimane joins Al Ahly


Bukedde Online - Museveni agumizza eggwanga ku byokwerinda\nMuseveni agumizza eggwanga ku byokwerinda\nMinisita n'omwogezi wa poliisi babagobye...\nPULEZIDENTI Museveni atuuzizza olukiiko olw’oku ntikko olw’Ebyokwerinda ne kisalibwawo nti engeri yokka ery’okumalawo ettemu ly’emmundu erikudde ejjembe, kwe kuddayo mu nkola enkadde ez’ekiyeekera ezaakozesebwa e Luweero ku batemu abatta abantu abatalina musango.\nPulezidenti Museveni (mu nkoofiira) ng’ayogera n’abatuuze e Bulenga we battidde Kirumira.\nBya AHMED MUKIIBI, STUART YIGA NE HENRY KASOMOKO\nPULEZIDENTI Museveni atuuzizza olukiiko olw’oku ntikko olw’Ebyokwerinda ne kisalibwawo nti engeri yokka ery’okumalawo ettemu ly’emmundu erikudde ejjembe, kwe kuddayo mu nkola enkadde ez’ekiyeekera ezaakozesebwa e Luweero ku batemu\nabatta abantu abatalina musango.\nOlukiiko lw’ebyokwerinda Museveni yalutuuzizza ku ssaawa 4:00 ez’oku makya ku Ssande nga lwetabiddwaamu abakulira ebitongole byokwerinda byonna mu\nggwanga, ne baminisita abatwala minisitule ezeekuusa ku byokwerinda n’obutebenkevu.\nOlwavudde mu lukiiko luno, Museveni yafulumizzaayo ekiwandiiko n’akakasa Bannayuganda nti abasse Afande Muhammad Kirumira, be yayise embizzi, bagenda kukwatibwa basasulire ebikolobero byabwe.\nYagambye nti akakodyo akaakozesebwa nga bali mu lutalo lw’ekiyeekera e Luweero\nke bagenda okukozesa ku batta abantu n’agamba nti enkola enkadde eza Poliisi mu kulwanyisa obuzzi bw’emisango si baakuzeesigamako.\nAkakodyo k’e Luweero, Pulezidenti yagambye nti Gavumenti keegenda okugira nga yeeyambisa ng’eno kkamera ez’oku nguudo bwe zirindirirwa okusimbibwa mu\nbitundu by’eggwanga ebyenjawulo okuyamba mu kulwanyisa ettemu n’obuzzi bw’emisango.\nMuseveni yannyonnyodde nti obuzibu businze kuva ku miwaatwa egiri mu byokwerinda abatemu gye beeyambisa okutta abantu ab’obwereere n’agamba\nnti emiwaatwa egyo yagitegeeza eggwanga mu kwogera kwe eri palamenti nga June 20, 2018.\nAbantu nga bakaabira Kirumira e Bulenga\nMUSEVENI E BULENGA\nMuseveni yatuuseeko e Bulenga abatemu abatannategeerekeka we baakubidde Kirumira amasasi agaamuttiddewo wamu n’omukyala Resty Naalinnya abadde\nalina akaduuka ka Mobile Money mu kifo we bayita ewa Musoke.\nMuseveni, eyagudde obugwi ku ssaawa 5:00 ez’ekiro, yatambuzza bigere n’atuuka ku mmotoka mwe battidde Kirumira n’agyekebejja.\nYasoose kwetegereza bituli by’amasasi agaakubiddwa mmotoka ya Kirumira, oluvannyuma n’atandika okubuuza aduumira Poliisi mu Kampala n’emiriraano,\nKaminsona Moses Kafeero amunnyonnyole ekyabaddewo.\nAbalala be yabuuzizza kwabaddeko akulira okunoonyereza mu Poliisi mu bitundu bya Kampala n’emiriraano, D/SSP Johnson Olal, Kaminsona w’ebyobukessi mu Poliisi, Fortune Habyara, wamu n’omubaka we atwala Wakiso, Rtd. Maj. David Matovu.\nYe akulira poliisi erwanyisa obutujju, AIGP Abbas Byakagaba mu kiseera ekyo yabadde ayita mu basajja be nga bw’abawa ebiragiro ebyokumukumu olw’ensonga nti, Pulezidenti teyalaze nti agenda kujja ekintu ekyabatadde ku bunkenke.\nOfiisa wa poliisi, Sam Omara e Bulenga.\nNg’amaze okuwuliriza basajja be abapoliisi bye baamugambye, Pulezidenti yatambudde n’agenda abantu gye baabadde balingiriza ebyabadde bigenda mu maaso, okubasaasira ku kyabadde kiguddewo.\nEngeri gye wataabadde bubonero bulaga nti yabadde agenda kujja, abantu abamu tebasoose kukikkiriza nti yabadde ye, wabula oluvannyuma baasembedde we yabadde\nn’ababuuza oba waliwo eyalabye ku batemu amuyambe amuwe amawulire.\nMu kiseera kino, buli muntu yabadde ayogera kikye kyokka oluvannyuma waliwo abavubuka babiri abaavuddeyo ne bamutegeeza nti abatemu baabalabye nga\nbatambulira ku pikipiki.\nPulezidenti yayise abamu ku bakuumi be n’abakwasa abavubuka ababiri era nga mu kusiibula baagenze nabo mu mmotoka zaabwe.


Bukedde Online - Bbebi bagenda ku mutemako omukono lwa kkansa\nPoliisi esomesezza ku butabanguko mu maka...\nEyabbye embaawo awonye oggajambulwa\nNanteza agambibwa okukwatibwa akawuka ka kansa\nOMWANA Shabilah Nanteza 7 eyava ku ssomero ng’azimbye omukono omwaka oguwedde, embeera ye esajjuse abasawo okuva mu ddwaliro ekkulu e Mulago bwe bakamutemye nti gugenda kutemwako olw’akawuka ka kkansa akagusensedde.\nMargret Nakaccwa maama w’omwana ono ng’abeera Kirinnya Namataba agamba nti omwana we yava awaka nga mulamu, naye bweyadda okuva ku ssomero Lya MK Learning centre e Kirinnya gyeyali asomera ekibiina ekisooka, yakomawo guzimbye.\nYamutwala mu ddwaliro lya Koso e Ntebe ne bamulongoosa nga baamunuunamu obutole bw’omusaayi era ne bamusiibula ne bamulagira adde awaka bamukozese dduyiro balabe embeera bwenabeera.\nBwennalaba embeera yeyongera kubeera mbi, ne mutwala e Mulago olwamulaba ne bantegeeza nti oyo alabika kkansa era mutwale bamusaleko akanyama , nti naye olunaamala okukakasa omukono bagenda kugutemako.\nNanteza atandise okugenda ng’azimba ebitundu ebyenjawulo okuli omutwe, omukono gweyongedde paka mu bibegaabega , n’omugongo era takyala mmere okuleka okunywa obunywi. Asabye baamuzira kisa abalina obuyambi bwonna bamuyambe ku 0780264200, 0772060911 oba 0752390840


Bukedde Online - Ochola afuumudde abaserikale abasula ku kitebe e Kibuli\nOchola afuumudde abaserikale abasula ku kitebe e Kibuli\nISO ekutte abalala 2 abaatema omugagga wa...\nMagara eyatta abantu ku Bulange ayimbuddwa...\nOMUDUUMIZI wa Poliisi mu ggwanga, Martin Okoth Ochola agobye mbagirawo abaserikale bonna abasula ku kitebe kya bambega e Kibuli.\nAkullo ng’alamusa ku muduumizi wa poliisi, Okoth Ochola oluvannyuma lw’okuggalawo omusomo e Kibuli.\nEkiragiro kino Ochola yakiwadde ku mukolo gw’okuggalawo omusomo abaserikale abanoonyereza ku buzzi bw’emisango gwe baabaddemu nga babangulwa ku ngeri gye basobola okuzuula ebiwandiiko ebijingirire ogwabadde e Kibuli ku Lwokuna oluvannyuma lw’abakulira okutendeka abanoonyereza ku buzzi bw’emisango okubaako ebintu bye baamusabye okuteereza n’okubakolera.\nOchola yagambye nti bwe yali yaakalondebwa ku kifo ky’omuduumizi wa poliisi yasisinkana Pulezidenti Museveni n’amulagira okutereeza n’okwongera amaanyi mu kitongole ekinoonyereza ku buzzi bw’emisango n’ekitongole ekikessi nga kino yakitandika dda.\nYagambye nti ekitongole ekinoonyereza ku buzzi bw’emisango ekituula e Kibuli yasalawo kibeere ekijjuvu nga kiriko ettendekero we basobola okubangulira abanoonyereza ku misango n’okukozesa buli kizimbe ekiriko ng’abaserikale ababadde basulamu balina okuggyibwamu batwalibwe mu nkambi endala.\n“Njagala okubategeeza nti ekitongole kyaffe ekinoonyereza ku misango ekituula e Kibuli kibeere nga kyemalirira era n’okukisitula omutindo era abaserikale bonna ababadde basulamu mpadde ekiragiro baveemu,” Ochola bwe yategeezezza.\nYagambye nti ettendekero eriteereddwa e Kibuli lirina okukozesebwa mu kutendeka abanoonyereza ku misango basobole okufuna obukodyo obupya bwe baneeyambisa mu kukola emirimu kuba n’abeenyigira mu misango gino bazze bakyusa obukodyo.\nBbo abaserikake ababadde mu kitendekebwa yabalagidde okuteeka mu nkola bye basomeseddwa naddala okwetegereza ebiwandiiko abantu bye bakozesa mu kutambula omuli passport, Viza, densite wamu ne ssente kuba bye bimu ku bisinze okujingirirwa abamenyi b’amateeka omuli abatujju abakukusa enjaga n’ebiragala, abakukusa ebisolo n’ebirala.\nAkulira ekitongole ekinoonyereza ku misango, Grace Akullo yagambye nti abamenyi b’amateeka ebiwandiiko bye bajingiridde babikozesezza okugenda mu mawanga ag’enjawulo ne bakwatibwa ne bategeeza nga bwe bavudde e Uganda nga bwe babuuzibwa ebisingawo ne batamattama nga kyazuuliddwa nti abamu kubo si Bannayuganda nga baakwatiddwa mu ggwanga lya China.\nAbaserikale 82 be baatendekeddwa abakugu okuva ku kitebe ky’eggwanga lya Amerika mu Uganda.


Bukedde Online - URA yakung'aanyizza obuwumbi 27 mu musolo gwa 'Socia Media' ne 'Mobile Money'\nURA yakung'aanyizza obuwumbi 27 mu musolo gwa 'Socia Media' ne 'Mobile Money'\nSsekandi ayambalidde abanenya Gav't ku butayamba...\nOkusonyiwa Roofings omusolo kitabudde kkanso...\nAkulira URA, Dorris Akol ng'ayogerera mu lukung'aana lwa bannamawulire\nEKITONGOLE ekikung’anya emisolo mu ggwanga ( URA) kitegeezezza nti kyakakung’anya obuwumbi 27 okuva mu misolo emipya okuli ogw’okukozesa ‘yintanenti’ ku ssimu z’omu ngalo n’ogwa ‘mobayiro mane’ mu mwezi gwa July.\nObuwumbi 22 zagyiddwa mu musolo ku ‘mobayiro mane’ ate obuwumbi obukununkiriza mu butaano ne ziggyibwa ku musolo gw’okukozesa yintanenti ku ssimu z’omu ngalo.\nEmisolo gyatandika mu July 2018 kyokka abantu ne bakayana okufa nti gibanyigiriza era gikosa ebyenfuna ,ebyenfuna n’okulemesa abantu okuyingirira eddembe ly’okweyogerera.\nAbasuubuzi bagamba nti omusolo ku ‘mobayiro mane’ guttattanye bizinensi, era bawa eky’okulabirako nti abantu abakozesa enkola eno bakendeera n’ensimbi ezigiyitamu ne zikendeerako obuwumbi 672 mu July omusolo we gwatandikira,okusinziira ku bbanka enkulu.\nKyokka akulira URA Doris Akol eyabadde ayogerera ku kitebe kya URA ku mukolo gy’okutongoza wiiki y’ebyemisolo enebaawo Sepetember 26- 28 yagambye nti emisolo gino giyambye mu kwongera ku bungi bw’ensimbi zekikunganya era eggwanga lifunyeemu.\n‘’Simanyi ssente ze tugenda kukung’anya mu kiseera kino kuba abantu bagenze bakiriza omugaso gw’okugisasula’’ bwe yagambye.\nWiiki y’ebyemisolo emanyiddwa nga ‘’The Tax Payer Appreciation week’’ egenda kubaawo wakati wa September 26 ne 28 ku kisaawe e Kololo.\nMu nnaku zino ebitongole bya gavumenti ebitali bimu biraga kye bikozeewo ku nsimbi ezibiweebwa gavumenti era abantu bamanyisibwa ku bikolebwa gavumenti. Era abantu ba bulijjo bajja kufunamu kuba wajja kubaawo okubawa amagezi ku by’amateeka, okubakebera emitima, okukebera ebyapa, okubagema Hepatisis B n’enkaka,okubakebera sickle cell ne kkansa.\nWajja kubaawo ne kawefube w’okusimba emiti obukadde kkumi era ekitongole ky’ebyebibira ekya ‘National Forestry Authority’ kye kigenda okubiwomamu omutwe.\nThe Tax Payer Appreciation week


2 Bassekabaka 13 | Bayibuli ey'Oku Mukutu Gwaffe Ogwa Intaneeti | New World Translation\n2 Bassekabaka 13:1-25\nYekoyakazi, kabaka wa Isirayiri (1-9)\nYekowaasi, kabaka wa Isirayiri (10-13)\nErisa agezesa Yekowaasi (14-19)\nErisa afa; omusajja akoona ku magumba ge n’azuukira (20, 21)\nObunnabbi bwa Erisa obwasembayo butuukirira (22-25)\n13 Mu mwaka ogw’amakumi abiri mu esatu ogw’obufuzi bwa Yekowaasi+ mutabani wa Akaziya+ kabaka wa Yuda, Yekoyakazi mutabani wa Yeeku+ yafuuka kabaka wa Isirayiri mu Samaliya, era yafugira emyaka 17. 2 Yeeyongera okukola ebibi mu maaso ga Yakuwa, era yeeyongera okutambulira mu kibi Yerobowaamu mutabani wa Nebati kye yaleetera Isirayiri okukola.+ Teyakirekaayo. 3 N’olwekyo Yakuwa yasunguwalira+ Isirayiri+ n’abawaayo mu mukono gwa Kabaka Kazayeeri+ owa Busuuli ne mu mukono gwa Beni-kadadi+ mutabani wa Kazayeeri ekiseera ekyo kyonna. 4 Nga wayiseewo ekiseera, Yekoyakazi yeegayirira Yakuwa amusaasire, Yakuwa n’amuwuliriza, kubanga yali alabye engeri kabaka wa Busuuli gye yanyigirizaamu Abayisirayiri.+ 5 Awo Yakuwa n’awa Isirayiri omulokozi+ n’abanunula okuva mu mukono gw’Abasuuli, Abayisirayiri ne baba nga basobola okubeera mu maka gaabwe nga bwe kyabanga edda.* 6 (Kyokka, tebaalekayo kibi ennyumba ya Yerobowaamu kye yaleetera Abayisirayiri okukola.+ Beeyongera okukola ekibi ekyo,* era n’ekikondo ekisinzibwa*+ kyeyongera okubeera mu Samaliya.) 7 Eggye lya Yekoyakazi lyasigalamu abeebagala embalaasi 50 bokka, amagaali 10, n’abasajja 10,000 abatambuza ebigere, olw’okuba kabaka wa Busuuli yali abazikirizza,+ n’abalinnyirira ng’enfuufu y’omu gguuliro.+ 8 Ebyafaayo ebirala ebikwata ku Yekoyakazi, ebyo byonna bye yakola nga mw’otwalidde n’ebikolwa bye eby’obuzira, biwandiikiddwa mu kitabo ky’ebyafaayo by’ekiseera kya bakabaka ba Isirayiri. 9 Awo Yekoyakazi n’agalamizibwa wamu ne bajjajjaabe, era n’aziikibwa mu Samaliya,+ mutabani we Yekowaasi n’amusikira ku bwakabaka. 10 Mu mwaka ogw’amakumi asatu mu omusanvu ogw’obufuzi bwa Kabaka Yekowaasi owa Yuda, Yekowaasi+ mutabani wa Yekoyakazi yafuuka kabaka wa Isirayiri, era yafugira mu Samaliya emyaka 16. 11 Yeeyongera okukola ebibi mu maaso ga Yakuwa n’atalekaayo bibi byonna Yerobowaamu mutabani wa Nebati bye yaleetera Abayisirayiri okukola.+ Yeeyongera okukola ebibi ebyo.* 12 Ebyafaayo ebirala ebikwata ku Yekowaasi, ebyo byonna bye yakola nga mw’otwalidde n’ebikolwa bye eby’obuzira era ne bwe yalwanyisa Kabaka Amaziya owa Yuda,+ biwandiikiddwa mu kitabo ky’ebyafaayo by’ekiseera kya bakabaka ba Isirayiri. 13 Awo Yekowaasi n’agalamizibwa wamu ne bajjajjaabe, era n’aziikibwa mu Samaliya ne bakabaka ba Isirayiri,+ Yerobowaamu*+ n’amusikira ku bwakabaka. 14 Erisa+ bwe yalwala obulwadde obwamuviirako okufa, Yekowaasi kabaka wa Isirayiri yagenda gye yali okumulaba n’akaaba ng’agamba nti: “Kitange, kitange! Eggaali lya Isirayiri ery’olutalo n’abasajja be abeebagala embalaasi!”+ 15 Awo Erisa n’amugamba nti: “Kwata omutego n’obusaale.” Yekowaasi n’akwata omutego n’obusaale. 16 Erisa n’agamba kabaka wa Isirayiri nti: “Teeka omukono gwo ku mutego.” Kabaka n’ateeka omukono gwe ku mutego, oluvannyuma Erisa naye n’ateeka emikono gye ku mikono gya kabaka. 17 N’amugamba nti: “Ggulawo eddirisa eritunudde ebuvanjuba.” N’aliggulawo. Erisa n’amugamba nti: “Lasa!” Kabaka n’alasa. Erisa n’agamba nti: “Ako ke kasaale ka Yakuwa ak’obuwanguzi,* era ke kasaale akanaawangula Abasuuli! Ojja kutta* Abasuuli mu Afeki+ okutuusa lw’onoobamalawo.” 18 Erisa era n’amugamba nti: “Kwata obusaale.” N’abukwata. Erisa n’agamba kabaka wa Isirayiri nti: “Lasa obusaale ku ttaka.” Awo kabaka n’alasa emirundi esatu, n’alekera awo. 19 Omusajja wa Katonda ow’amazima n’asunguwalira kabaka, n’amugamba nti: “Wandirasizza emirundi etaano oba mukaaga! Olwo wandikubye Abasuuli okutuusa lwe wandibamaliddewo ddala. Naye kaakano ojja kuwangula Abasuuli emirundi esatu gyokka.”+ 20 Oluvannyuma Erisa yafa ne bamuziika. Waaliwo ebibinja by’abazigu+ eby’Abamowaabu ebyajjanga mu nsi ku ntandikwa y’omwaka.* 21 Lwali lumu abantu bwe baali baziika omusajja, ne balaba ekibinja ky’abazigu, amangu ago ne basuula omulambo gwe mu ntaana ya Erisa, ne badduka. Omulambo gw’omusajja bwe gwakoona ku magumba ga Erisa, omusajja n’alamuka+ n’ayimirira. 22 Kabaka Kazayeeri+ owa Busuuli yanyigiriza nnyo Abayisirayiri+ ekiseera ky’obufuzi bwa Yekoyakazi kyonna. 23 Naye Yakuwa yabakwatirwa ekisa n’abasaasira+ era n’alaga nti abafaako olw’endagaano gye yakola ne Ibulayimu,+ ne Isaaka,+ ne Yakobo.+ Teyayagala kubazikiriza, era tabagobanga mu maaso ge n’okutuusa leero. 24 Kabaka Kazayeeri owa Busuuli bwe yafa, Beni-kadadi mutabani we n’amusikira ku bwakabaka. 25 Awo Yekowaasi mutabani wa Yekoyakazi n’aggya ku Beni-kadadi mutabani wa Kazayeeri ebibuga bye yali awambye ku kitaawe Yekoyakazi mu lutalo. Yekowaasi yamuwangula emirundi esatu+ n’amuggyako ebibuga bya Isirayiri.\n^ Kwe kugamba, nga bali mu mirembe era nga batebenkedde.\n^ Obut., “Yakitambuliramu.”\n^ Obut., “Yatambulira mu bibi ebyo.”\n^ Oba, “ak’obulokozi.”\n^ Oba, “Ojja kuwangula.”\n^ Obut., “ku kujja kw’omwaka,” kirabika mu ttoggo.


Amajaani ga China - werimile amajaani go! - Botanix - Ekitabo ekikwata ku bimera\nAmajaani ga China - werimile amajaani go!\nAmajaani ga China\nNga enkomerero y’obutiti tenatuuka, buli mulimi alowooze ku ky’anasiimba sizoni ejja. Tofunamu buzibu kulima nnyaanya, paprika, ne cucumber? Olina ekirala ky’oyagala? Ekintu ekizungu ennyo? Kiki ky’olowooza ku kusimba amajaani agago omwaka guno?!\nOmuti gw’ajaani gulina ebika 50 eby’omuddo ogwakiragala ogumera mu nsi ez’enkuba n’ezitali nnyo z’ankuba wamu n’emiti emitono nga mu zo ogusinga okumanyika gwe gw’amajaani ga China (Camellia sinensis). Omuti guno ogw’ebyafaayo gwava mu maserengeta n’obukiika kkono bw’amaserengeta ga China wamu n’ensi ezetoloddewo nga; Buyindi, Bama, Viyetinamu, ne Laos emiti gino gyegize nga gisimbibwa okumala emyaka n’ebisiibo.Newankubade nga ekimera kino kisimbibwa mu mawanga mangi agafuna enkuba, ensi ezisinga okukirima ze China, Buyindi, Slilanka wamu ne Japani.\nOkulima amajaani agago si kizibu wade. Ekisinga obukulu kwekugula enamu, kubanga ensigo z’amajaani ziffa mangu. Ensigo netolovu. Nga tonazisimba sooka ozzinnyike okumala ennaku 2 oba 3. Oluvanyuma, zisimbe mu mu ttaka eririna amazi nga gasobola okukulukuta ete nga lissa. Ku bugumu lya 20–25 º C, ensigo zimerera mu banga lya wikisi 2 oba 4. Bw’ezisimbibwa mu kiffo awali omusana, emiti emito gimera mangu era nga ekimera eky’emyezi 6 kiba kituuse okusalila. Bw’ogoberala ensalira ennungi, osobola okwekolera engule era n’okufuna ebimera mw’onojja nga amajaani go!\nMu bitundu by’enkuba (tropical) amajaani gasobola okulimibwa mu nnimiro, naye nga galina okulekebwa mu nju oba mu nyumba z’ebirime mu bitundu omuli kalenge. Ebiseera ebitanyogoga ate nga sibyabbugumu nnyo byebirungi okulimiramu amajaani gano –eno y’embera mwebiwangalira munsi gye biva.\nBw’oba tobeera mu bitundu bya tropical, amajaani golima munnimiro yo oba olubalaza lwo wadde nga tegatukana na mutindo gw’ago agalimibwa mu bitundu by’enkuba, ojja kusasulwa n’ebimuli ebirungi ebigazi ebyeru.\nBw’oba obeera mu bitundu omuli kalenge, mubiseera eby’omuzira, olina okuteeka ekimera ky’amajaani kwe kyesigama. Kubanga omuti gw’ajaani ebisera byonna gulina kuba gwa kiragala n’olwekyo tegusobola kufuna musana gumala mubiseera bya muzira nekiguletera okukala n’okufiirwa ebikoola. Wabula omusana bwebulabika osobola okuddamu mangu okunoga amajaani go!\n««« Ekiwandiiko ekyavudewo: Ngeri ki ey’okulwanyisaamu Kawukumi? Ekiwandiiko ekidako: Welwitschia mirabilis – okulima zi fossil ennamu!»»»\nOlw’okuna 26.5.2011 18:40 | Fulumya mu kyapa | Ebimera ebizungu


Bukedde Online - Obulombolombo bw'okusaala Idd\nSaddaaka otuukirize endagaano yo ne Allah...\nMukole ebikolwa eby’ekisa okubunyisa obusiraamu...\nBULI Musiraamu anaasaala Idd asaana okumanya obulombolombo obugobererwa ku lunaku luno obutafi irwa mpeera za lunaku luno. Idd lunaku lwa kusinza Allah era lunaku lwa ssanyu, lwa mbaga era ffenna tuba bagenyi ba Allah. Sheikh Hassan Kawesi alaga obulombolombo obulina okugobererwa ku lwa Idd.\nBYA SHAMIM NALUMU\nBULI Musiraamu anaasaala Idd asaana okumanya obulombolombo obugobererwa ku lunaku luno obutafi irwa mpeera za lunaku luno.\nIdd lunaku lwa kusinza Allah era lunaku lwa ssanyu, lwa mbaga era ffenna tuba bagenyi ba Allah.\nSheikh Hassan Kawesi alaga obulombolombo obulina okugobererwa ku lwa Idd.\n1 Abasaala Idd bateekwa okubeera Abasiraamu n'abasaaza nga Imaam oba Sheikh.\n2 Abasiraamu basaanidde okwambala olugoye olusinga obulungi n'abasajja okwekuba akaloosa.\n3 Nga tonnagenda kusaala sooka obeereko ne ky'olya.\n4 Ng'ogenda okusaala tambula ng'oleeta 'Takibiira' ezitendereza Allah.\n5 Weereza baliraanwa ku byokulya era tewabaawo bya bagenyi bayite, buli omu abeera mugenyi wa Allah kye tuva tuliira awamu.\n6 Kirungi Idd okugisaalira mu kibangirizi wabweru ssinga tewabaawo mbeera esobola kubaleetera buzibu ng'enkuba. Era bwe mugisaalira mu kibangirizi nga si Masgid tokkirizibwa kusooka kusaala yo Sunna yonna.\n7 Omusiraamu yenna alina obusobozi obuwa 'zzakat-fi tri' ateekeddwa okugiwaayo nga Idd tennayimirirawo, bw'ogiwa oluvannyuma lwa Idd ebeera efuuse saddaaka.\n8 Tolina kuyita mu kkubo limu ng'ogenda okusaala ate n'okudda. Okyusa amakubo osobole okwolesa Obusiraamu n'okulaga abantu nti wasadde. 9 Tambula ko ogende mu muzikiti omulala gy'otosaalira bulijjo.\nAbatemi b'ennyama babawadde ebiragiro ku idd


Eby'embi abatemu b'emmundu nabo baabadde bamulindiridde okumunyaga obusente bwe yabadde akozeewo olunaku olwo ne bamusasira amasasi asatu mu mugongo ne bamutta ng'aggalawo edduka lye.\nEttemu lino lyabadde mu Zooni ya Kirumba mu Ggombolola y'e Katwe Butego mu kibuga Masaka era ng'ettemu we lyakoleddwa lyabadde kinnya na mpindi n'amaka ga RDC wa Masaka, Herman Ssentongo!\nKigambibwa nti bano baabadde balina we beekwese era olwalabye Jjaggwe ng'aggalawo kwe kugenda butereevu w'ali ne batandika okumukanda ssente ze yabadde atunzeewo era mu kubeekanga n'agezaako okudduka ne bamusindirira amasasi asatu mu mugongo n'agwa mu mulyango gw'edduuka lye we yafiiridde.\nBano abagambibwa nti baabadde bana okusinziira ku baabalabyeko, bagamba nti bwe baakubye Jjaggwe amasasi, ababiri baayingidde munda ne batandika okuggya ssente mu seefu ate ababiri ne basalako oluguudo oluva mu kibuga Masaka okudda mu Kirumba oluyitamu ne RDC olwo ne batandika okunyagulula buli muntu okwabadde n'abatambuza ebigere n'obupikipiki obwabadde butambuza abasaabaze ababadde badda awaka.\nKigambibwa nti kino kyatutte eddakiika nga 20 ng'abanyazi bano abaabadde n'emmundu nga beekaaliisa n'okunyaga obuduuka obulala.\nAmasasi ge baakubye Jjagwe gaavuze era omukuumi wa RDC, Ssentongo awaka ne yeekengera ekyabadde kigenda mu maaso n'okuwulira abantu abaabadde balaajana olwo n'atandika okuwandagaza amasasi mu bbanga agaakanze abanyazi ne balinnya pikipiki zaabwe ne beeyongerayo.\nRDC Ssentongo yatuuseeko mu kifo we battidde Jjagwe ne yennyamira olw'obunyazi bw'emmundu kati obufuuse baana baliwo mu bitundu by'e Masaka n'agumya abantu nti abeebyokwerinda baakukwata abaakoze ekikolwa kino.\nPoliisi y'e Masaka n'amagye ga UPDF bayiiriddwa mu bungi oluvannyuma lw'ekikolwa kino okugezaako okugwa mu buufu bw'abanyazi bano kyokka mpaawo yakwatiddwa. Poliisi oluvannyuma omulambo gwa Jjagwe yagututte mu ggwanika ly'eddwaaliro e Masaka ng'okunoonyereza bwe kugenda mu maaso.\nJjagwe abadde mutuuze ku kyalo Bulando-Kidda okumpi n'ekibuga Masaka era ng'agenda kuziikibwa ewaabwe ku kyalo Kitamba mu disitulikiti y'e Kalungu.\nWe battidde Jjagwe ng'ateekateeka kugattibwa ne mukyala we, Scovia Nakitende nga babadde baakatuula mu lukiiko lumu era nga bategeka okukola omukolo mu July w'omwaka guno.\nYagasseeko nti bafunye okusoomoozebwa kungi ku bunyazi bw'emmundu obw'enjawulo e Masaka kyokka ng'oluvannyuma basobola okufuna abo ababa babwenyigiddemu n'ategeeza nti n'abaakoze kino bajja kukwatibwa.


Bukedde Online - 'Asidi gwe banjiira yandabya ku magombe'\nWeesunze World Cup naye okimanyi yandikusubya Ejjana?\nLwaki loole ezisoba mu 50 ezitwala obwenny...\nOMUSUMBA Umar Mulinde eyakomyewo mu Uganda n’enkovu ezaava ku asidi gwe baamuyiira mu December wa 2011 awa ekyokulabirako ekirungi lwaki etteeka ku nkozesa ya asidi mu Uganda lisaanye okussibwawo mu bwangu.\nWadde Abalokole okuva mu kkanisa ye eya Gospel Life Centre baabadde mu kucacanca olw’amadda gano agaabadde tegasuubirwa, buli Munnayuganda yandibadde mweraliikirivu kubanga asidi abunye buli wamu kyokka bangi abakola ebikolobero bino balya butaala!\nAbazigu abaayiira Mulinde asidi poliisi yabalema okukwata. Baayiira Mulinde asidi nga December 24, 2011. Obulumi bw’ayiseemu nga bamujjanjaba e Yisirayiri abuwoza nga lutabaalo, era bw’atandika okukunyumiza toyagala amale.\nOlususu lwa Paasita Mulinde lufaanana bwe luti.\nBino by’annyonnyola ku bulamu bwe obw’emyaka esatu gy’amaze e Yisirayiri nga bamuzimba feesi ye edde buggya:\nNnali nva mu lukung’aana lwa njiri e Masajja, naye mba nnaakatuuka ku kkanisa yange e Namasuba ne banjiira asidi mu maaso.\nNnawulira ng’abazigu badduka bwe beewaana nga bwe bamaze okunzita, abaaliwo bantwala mu ddwaaliro e Mengo ng’eno gye bampeera obujjanjabi obusookerwako.\nE Mengo nnasulayo olunaku lumu, enkeera ne bantwala mu ddwaaliro lya Kampala International Hospital, nabo baagezaako ne balaba nga tebajja kusobola ne bansindika e Buyindi gye nnamala wiiki emu ne ntwalibwa mu Yisirayiri mu ddwaaliro eriyitibwa Sheba gye banzijanjabidde okutuusa lwe mponye.\nWe natuukira mu Yisirayiri nga sisobola kwogera kuba olulimi lwali luvunze, ng’emimwa n’amaaso tebisobola kulaba era kino kyantwalira ekiseera ng’abasawo balwanagana nange okunjasamya okumpa eddagala. Nnatwala ekiseera nga sisobola kusenya mannyo!\nSinga nnasigala mu Uganda osanga nnandifudde kuba ensingo yali emaze okufunako ekiwundu ekinene, nga buli lwe nkitunulako nkaaba nga mmanyi ngenda kufa.\nKitaka Nsubuga naye baamuyiira asidi.\nAmannyo nga gaasannyalala era kumpi n’omubiri gwonna era nga sisobola na kutambula. Abasawo bampa akagaali nga kwe ntambulira.\nAbasawo baasoma lipoota eyava mu Kampala International n’eyava e Buyindi oluvannyuma bampa eddagala erisirisa obulumi, banjigyako omusaayi oguwerako nga muno ate mwe baakola eddagala ku lunaku lwe lumu nga bakozesa DNA n’ekigendererwa ky’okufulumya obulumi n’okuziyiza ebiwundu ebirala ebyali bitandise okuzuuka ku mubiri gwange.\nOluvannyuma abasawo bannaaza mu ngeri y’ekisawo okulabika nti ebiwundu biyonjo ddala nga kino baakikolera mu ssaawa bbiri era eddagala lye baali bakoze mu musaayi gwange baatandika okulinsiiga era eryasigalawo baalisuula kuba lyali terisobola kujjanjaba muntu mulala.\nAsidi aluma nnyo kuba oba owulira omuliro mu mubiri gwonna naye ekirungi buli lwe mbadde mbuwulira nga bampa eddagala mu ddaakika 10 buba bumaze okusirika, era okuddamu okubuwulira nga wayise essaawa nnamba.\nObulumi bwe nnalozaako ssaagala muntu yenna ayiirwe asidi era ng’enda kukola ekisoboka okukwatagana n’ebibiina ebiyamba abayiiriddwa asidi wano mu Uganda mbikwataganye ne mikwano gyange ebweru wa Uganda okulaba nga babaako kye bayamba abantu ababa bayiiriddwa asidi.\nDan Nyanzi, muganda we ye yamuyiira asidi, Poliisi yamuta.\nAte abantu abayiirwa asidi abamu tebalina busobozi kugenda mu kkooti kuloopa babatusizzaako ekikolwa eky’obutujju, naye ng’enda kulaba ng’abantu abo mbayambako okubafunira bannamateeka.\nWano sinnaba kuwona, mu mwaka guno nga tegunnagwaako ngenda kuddayo nfune obujjanjabi obusembayo ndyoke nkomerewo ddala mu Uganda, okuddamu okukakkalabya obulungi emirimu gyange egy’okubuulira ekigambo.\nAbasawo bang’amba nti asidi gwe banjiira yali muka nnyo, era okuwona Katonda yazza bibye!\nEbbanga lye mmaze ku kitanda embeera tebadde nnyangu kuba buli kiseera mbadde nneetunulako ne ndabira ddala nga ndi mufu naye Katonda wa maanyi.\nMbadde nsiiba mu nnyiriri za Bayibuli nga bwe nsaba Katonda amponye asonyiwe n’abanjiira asidi.\nBw’otuuka mu woodi y’abayiiriddwa asidi e Mulago oyinza okwewuunya olw’obulumi n’ekivundu ekiriyo!\nAwo ku mulyango waliwo ebigambo ebirabula abagenyi obutayingirayo. Ekigendererwa kya kugoba abayinza okuba n’obuwuka obw’omutawaana okukwata ku balwadde bano, abasinga abalina ebiwundu ku mibiri gyabwe gyonna.\nWabula ekituufu kiri nti ne bwe batandikataddewo, era batono abayingirayo kubanga eri ggeyeena ya ku nsi!\nDr Robert Ssentongo, akulira woodi y’abayiiriddwa asidi agamba nti tekyetaagisa kwogera ku muwendo gw’abayiiriddwa kubanga buli lw’agwogerako afuna abalwadde abalala bangi.\nWabula ng’ekituufu kiri nti omuwendo gweyongedde, okuva mu 1996.\nAbalala abayiiriddwa asidi nga Lynette Kirungi, Hanifa Nakiryowa eyali akola mu kitongole kya UNICEF n’abalala bali eyo bapooca.\nDr. Ssentongo akkiriza nti bafuna nnyo abayiiriddwa asidi ng’ennaku enkulu zisembedde, wamu n’ebiseera bya kampeyini z’ebyobufuzi.\nASIDI AVA WA?\nAsidi asinga akozesebwa mu Uganda y’oyo abeera mu laabu z’amasomero, akola mu bbaatule ne mu makolero.\nDr. Ssentongo ajjukira nti edda mu myaka gy’ekyenda ng'okuyiira munno asidi kibalibwa mu butujju, naye kati beesibye ku bannalukalala ba Al-Shabaab.\nAwa amagezi nti gwe bayiiridde asidi ng’obujjanjabi obusookerwako omuyiira amazzi mangi awo we bamuyiye ate omwambule yenna.\nOli gwe bayiiridde asidi bw’omuyiwako amazzi amangi ddala (kikole nga tosirisa), ekiwundu tekisima nnyo.\nE Mulago abasawo balongoosa aba asidi kumpi buli kiseera. Okuwona kisinziira wa we bamuyiye.\nOmusawo agamba nti obubonero obuyinza okukusigalako mulimu enkovu, oluusi asidi ayinza okuggyamu amaaso, ennyindo, obukoowekoowe, n’emimwa gyennyini.\n“Kizibu nnyo okuddamu okutunula nga bwe wali. Waliwo abayiirwa asidi nga balina kukyusibwa bitundu ebimu eby’emibiri,” omusawo bw’annyonnyola.\nTewali tteeka ku asidi mu kiseera kino, kyokka bakibala ng’emisango emirala egizzibwa. Oli bw’akwatibwa avunaanibwa gwa kugezaako kutta muntu, bwe gumusinga ayinza okusibwa amayisa.\nNaye Palamenti eyagala kuleeta tteeka erikugira entunda ya asidi n’erifuula ekikolwa kino eky’obutemu.\nMu 1985, ekibiina ekigatta abayiiriddwa asidi ne basimattuka ekya Acid Survivors Foundation Uganda (ASFU) kyatandikibwawo, we twogerera kirina bammemba abasoba mu 400.\nHanifa Nakiryowa muganzi we yamuyiira asidi.\nOkusinziira ku kibiina kino, bakyala be basinze okuyiira asidi, ensonga eyinza kuva ku byabusuubuzi, ebyobufuzi, enkaayana z’ebyettaka ne bakazibaggya!\nOkozeewo ki okulabanga 'ekiyiira asidi' mu Uganda kiggwawo?\n‘Asidi gwe banjiira yandabya ku magombe’\n'Mu kulunda embizzi mwe nkung'aanyizza ssente ne ngula ente z'olulyo'


Bukedde Online - Poliisi ekutte agambibwa okusasula‘omutemu’ amuttire mukazi we eyanoba\nEyasimattuse ab’ebijambiya akyapooca n’ebiwundu...\nBamukwatidde mu ssabo gyabadde agenze okusiba...\nMakanga yategeezezza Bukedde nti omulundi gwe yasooka okusisinkana omusajja ono yamusuubiza okumuwa ssente singa anaasobola okulondoola ssimu ya mukazi we n’azuula w’abeera n’amufunira n’omutemu anaamukuba amasasi n’amutta oba okumusalako omutwe.\nLamula Namaato (32) (ku kkono) bba Kaweesi gwe yabadde apangisirizza abatemu okumutta ate owookubiri ye Zainabu Nagonje (24) naye eyabadde alina okuttibwa.\nPOLIISI e Nansana eggalidde omusajja eyapangisizza omutemu okumuttira mukazi we Lamula Namaato gw’alinamu abaana bataano ng’amulanga kumukyawa n’afumbirwa omusajja omulala.\nZaifu Kaweesi omutuuze w’e Kibanga mu Masaka ye yakwatiddwa poliisi y’e Nansana eyakuliddwaamu omukwanaganya wa poliisi n’omuntu waabulijjo e Nansana Conrade Muzoora.\nKaweesi yavudde e Masaka ku Lwokutaano n’agenda e Nansana mu Ocheng zooni ewa mwannyina Rehema Namaganda okusisinkana Haruna Makanga gwe yawa omulimu gw’okumufunira omutemu anaasobola okukuba mukazi we amasasi oba okumusalako omutwe.\nKu Lwomukaaga ku makya, Kaweesi yakubidde Haruna Makanga asobole okumuleetera omutemu era ne basisinkana mu kabanda ka Nakakande akatunda amanda, ebyokulya n’ebirime we baabadde balukira olukwe okulaba nga battibwa mu bwangu baleme na kwetaba ku Duwa egenda okubeera e Kibanga mu August. Bano be baatemezza ku poliisi n’emukwata.\nMakanga yaleeta mukwano gwe Sula n’asisinkana Kaweesi ne bakkaanya okumuwa emitwalo 40 okukola obutemu era ga mu kusooka yabaweereza emitwalo 15 ku ssimu n’addako n’abasindikira 90,000/- kyokka bino byonna babadde babitegeezaako poliisi y’e Nansana.\nYayongeddeko nti olumu baasisinkana mukazi we ono nga beefudde abamukwana era oluvannyuma ne bakubira Kaweesi essimu ne bamubuulira nti bamuzudde kyokka omutemu n’alemwa okumutta era bwe wayise ekiseera Kaweesi kwe kusalawo okudda e Nansana asisinkane ‘omutemu’ Sula amuggyeko ssente ze.\nKaweesi ng’atuusiddwa ku poliisi y’e Nansana bino byonna yabyegaanyi ng’agamba nti ye ekigendererwa kye yabadde ayagala Makanga amulondoolere mukazi we eyamubulako nga bafunye obutakkaanya asobole okumuzzaayo mu maka.\nYagguddwaako omusango gw’okugezaako okutta omuntu ku fayiro SD: 29/29/07/2017 ku poliisi y’e Nansana gy’akuumibwa ne mwannyina Nakakande ng’okunoonyereza bwe kugenda mu maaso.\nEnsi egudde eddalu: Omutemu atta atya abantu n’asigala ng’akuba essimu?\nEyasse muganzi we emmundu yagiggye ku poliisi


Bukedde Online - Mini: Abagiwera babikka ku maddu kyokka emala n'edda ku mulemnbe\nMini: Abagiwera babikka ku maddu kyokka emala n'edda ku mulemnbe\nAbayizi 274 be bayise ebibuuzo by'Obusiraamu\nAmin lwe yawera mini, abakazi ne babakuba ...\nWAABADDEWO okusika omugwa mu Paalamenti ku Lwokubiri ng’ababaka abasajja abasinga obungi bawagira etteeka eryaweze enkunamyo ng’ate abakazi baagala liggyibweewo.\nAbabaka abasajja abamu kabuzeeko katono bawagire abantu abatwalidde amateeka mu ngalo ne batandika okuyuza sikaati za mini abakazi abamu naddala abakaddiye ze babadde beesaze nga babasalira omusango nti gubasinga okwambala enkunamyo.\nAte ababaka abakazi kumpi bonna kino bakiwakanya nti kuba kutwalira mateeka mu ngalo era abamu etteeka lino baliwakanyizza kubanga nabo balabiddwaako emirundi egiwera ng’enkunamyo bazeesaze.\nBetty Amongi (Mukazi/UPC/Oyam), akulira akabondo k’abakazi mu Paalamenti yategeezezza nti wadde etteeka teririna we lyogerera ku sikaati nnyimpi naye nga lyogera ku kukunama, nti kyokka abasajja ab’empisa ensiiwuufu beegumbulidde omuze gw’okwambula abakazi abazambala gy’oba nti be baserikale abalina okulissa mu nkola.\nMinisita w’ebyobuwangwa n’okusitula embeera z’abantu, Mary Karooro Okurut (Mukazi/NRM/Bushenyi) yakiyise bugwi bwa ddalu, abasajja abamu bwe basazeewo okwambula abakazi abambadde enkunamyo.\nAbayaaye mu ppaaka ya takisi ono omukazi baamwambudde yadde tayambadde mini.\n“Natuuzizza olukung’ana e Bushenyi ne ng’amba abasajja nti bano abakazi be bambula be bannyaabwe, bannyinaabwe era bawala baabwe,” bwe yategeezezza babaka banne.\nAwo we zaaleeteddeBeratrice Anywar (Mukazi/FDC Kitgum) eyakazibwako erya Maama Mabira eyalumirizza minista omubeezi ow’abavubuka, Ronald Kibuule nti yabadde ku laadiyo ya FM emu e Mukono n’akuma omuliro mu bavubuka, nti ng’etteeka ly’enkunamyo bwe liyise, batandike okwambula abawala abazammbala!\nSipiika Rebecca Kadaga yagenze okumagamaga nga Kibuule nga yeemuludde n’abulawo! Ate nga Kibuule y’omu mu September wa 2013, ye yasaba abapoliisi obutasooka kusalira nnyo musango basajja bakwata bakazi n’okubakaka omukwano, nti n’abakazi abo bayinza okuba nga be beereetedde ebizibu ne bayambala mini!\nOluvannyuma Kibuule yeerwanyeeko nti okuva lwe yeewozaako ku by’amulumirizibwa nti yakunga abavubuka okuyuza enkunamyo z’abawala, bwe yali ku mukolo gw’abavubuka ogumu e Ntungamo omwaka oguwedde, nti taddangayo kubaako ky’ayogera ku nsonga eyo.\nOmumyuka wa Ssaabawabuzi wa Gavumenti mu by’amateeka, Fred Ruhindi yannyonnyodde nti, “Mu nkola eya bulijjo, ebbago ly’etteeka litandikira mu minisitule gye kikwatako. Lino etteeka lya minisitule evunaanyizibwa ku kukwasisa empisa n’obuntu bulamu (ekulirwa Rev. Fr. Simon Lukodo.”\nAni apima sikaati ekkirizibwa?\nFr. Lukodo emirundi mingi azze akidding’ana nti etteeka teryajjiridde kuwera sikaati nnyimpi, nti era tezoogerwako mu tteeka lino wabula lyo lirwanyisa buseegu omuli okukunama n’okukema abantu bakole eby’ekikaba.\nOlumu yagamba nti “Okwambala sikaati ennyimpi bwe kiba tekigenderwamu kukunamira bantu na kusaaliza balala, tekiba na mutawaana gwonna.”\nEkyebuuzibwa nti ani asalawo nti, eno enkunamyo egenderera kusaaliza basajja? Fr. Lokodo agamba nti wajja kussibwawo akakiiko akanaakola ku nsonga eno nga katuulako abantu abeebuuzibwako ensonga enkulu, omuli bannaddinii, Abataka ne bannamawulire.\nKatikkiro Amama Mbabazi ye yagambye nti, olukiiko lwa baminista lugenda kuddamu okwetegereza etteeka eryakayisibwa ekintu ababaka abakazi kye baakubidde ennyo emizira kyokka ng’abasajja bafuguma!\nAbamu ku babaka abasajja nga Stephen Ochola (FDC/Serere) ne Hassan Kapd Fungaroo (FDC Ovonji), baawolerezza abasajja nti tebambula bakazi bambadde bulungi, nti wabula bambula abo bokka abambadde enkunamyo.\n“Ku mmwe ababaka abakazi waliwo ayambadde enkunamyo? Lwaki ne bakazi bannammwe abalala tebambala ennyambala ebaweesa ekitiibwa?”, Fungaroo bwe yabuuzizzza kyokka ababaka abakazi kata bamulye bumere!\nKu Mmande, okubaka Hajjati Nabilah Naggayi Sempala (FDC/Mukazi/Kampala) yavumiridde nnyo etteeka lino era n’akolimira n’abasajja ababadde bayuza enkunamyo z’abakazi. Yasabye liddemu okutunulwamu, gavumenti kye yakkirizza okukola.\nEtteeka ne mu ndongo esinga okuba abawala nga bano lijja kubasangayo.\nOmwogezi wa Poliisi, Judith Nabakooba yagambye nti abantu si be balina obuyinza okusalawo kw’ani ayambadde mini oba nedda. Nti ogwo mulimu gw’akakiiko Gavumenti k’egenda okussaawo nga Minisita amaze okussaawo ebiragiro ebinaawekera etteeka lino, byombi ebitannaba kukolebwa.\nOmukulu wa poliisi e Nansana, Muhammad Kirumira yagambye nti, abantu bwe baba baagala nnyo okukwata abambadde enkunamyo, basaanidde okubakwata obulungi babatwale ku poliisi oba okugitemyako ne bagiragirira we bali n’ejja ebakwata.\nKyokka kino kisobola okuba ekizibu kubanga teri mumenyi w’amateeka asobola kukkiriza muntu wa bulijjo kumukwata mu ddembe kumutwala ku poliisi oba okulinda abaserikale bamusange w’amenyedde amateeka.\nAMIN LWE YAWERA MINI NE TIGHT\nNGA Idi Amin awambye obuyinza ku Mmande nga January 25 1971, yakidding’ana nnyo nti bambega ba Obote, be yayitanga ab’ekkanzu, abaali mu kitongole kya General Service Unit (GSU) ekyali kikulirwa kizibwe wa Obote, Akena Adoko, baali bambala nnyo sikaati ennyimpi ate nga za bupati! Abasajja nabo baali bambala nnyo empale ezibakwata ezaayitibwanga “tight” (soma tayiti).\nKyokka bino Amin we yabyogereranga, nga gino gifuuse misono egyali gyambalwa abakazi bonna omwali n’eyali muk’embuga Miria Nakitto Obote. Omuwala ataayambalanga mini ne tayiti nga si wa mulembe, era kyali kye kimu n’omusajja ataayambalanga mpale kadumu oba tayiti!\nAmin, eyali amaze okulangirira olutalo lw’ebyenfuna nga August 24 1972, ng’ayogerera mu kibinja ky’aggye ery’oku ttaka ne ku mazzi e Tororo, mwe yagobera Bamuyindimuzungu, yafuuka omusaale mu kulwanirira obuwangwa bw’Ekiddugavu, era n’ayogerera Oluganda mu lukiiko lw’ekibiina ky’amawanga amagatte mu kibuga New York ekya Amerika mu 1975, we yabeerera ssentebe wa OAU, ng’eyali omubaka wa Uganda ow’enkalakkalira, Sheikh Khalid Yunus Kinene yavvuunula mu Lungereza..\nOlwo yali amaze okuwera engoye za mini ne tayiti era ng’omuntu akwatibwa ng’abyambadde ng’asimbwa mu mbuga z’amateeka, bwe gumusinga awa engassi oba okusibwa mu kkomera.\nOlw’okuba poliisi yali etandise okunafuwa, Amin yali yalagira dda amagye okugiyambangako mu kukwasisa amateeka n’ebiragiro era eyali omuduumi w’ekibinja kya Suicide Reconnaissance Regiment e Masaka, Brig. Isaac Maliyamungu, yabukeerezanga nkokola okulawuna ekibuga Masaka n’obubuga obulala nga Kyotera okukwata abambadde mini ne tayiti n’abakuba embooko mu lujjudde, awatali na kumala kubatwala mu kkooti.\nMunnamawulire Conrad Nkuutu eyaliko omuwandiisi wa kampuni ya New Vision, mutabani wa Shaban Nkuutu, eyali Minista w’ebyobusuubuzi ku Obote l agamba nti yawonya nnyina okukwatibwa ofiisa w’amagye ku Kampala Road okumpi n’ekibangirizi kya City Square, bwe yali agenda okumukwata amangu ddala nga yaakava mu mmotoka, n’aleekaanira waggulu nti “Va ku maama, va ku maama, va ku maama’ ekyakung’aanya abantu, ofiisa eby’okukwata owa mini n’abivaako!\nMAKISI NE BEEROBOTOMU\nAwo abayiiya b’emisono tebaasuulirawo bubonero ne bajja n’ebiteEteeyi ebiwanvu okuva ku bibegabega okutuuka ku bigere, ebyayitibwanga MAKISI oba “Amin nvaako” awamu ne sikaati empanvu ezaayitibwanga “Half Marks.”\nEmisono gy’ekikongo omwali ebitengi ebyayambalwanga abasajja n’abakazi, ate ng’abakazi babisiba ne ku mitwe ngyo gy’ayala nnyo nga Amin aweze enviiri za wiigi ng’agamba nti zaali ziragirizibwa kuva mu Bazungu nga zoonoonoona obuwangwa bw’Ekiddugavu.\nNg’olukiiko lwa OAU mu 1975, munnamawulire omugenzi Venansio Ssennoga, eyali owa Radio Uganda, yagamba nti mu bagenyi abajja, mwe mwali Pulezidenti Omar Bongo ne mukyala we, Bongo yali ayambadde empale ey’amagulu amagazi wansi ku bigere, eyamanyibwa nga Beerobotomu eyacaaka n’esikira tayiti ate bombi omwami n’omukyala, baali bambadde engatto z’ekikondo, ekyatitibwanga pulatifoomu okubongerako obuwanvu, olw’okuba baali bampi, era ne zituumwa erinnya erya Gaboni ne zicaaka nnyo.\nLwali lumu mu 1976, Amin n’agenda ku Radio Uganda n’alangirira nti yali aweze okusiba enviiri z’obuso obwali buva ku muliraano e Kenya ng’agamba nti okuzisiba kwali kutwala ekiseera kiwanvu mu ssaluuni ng’ate abakazi naddala abakozi ba Gavumenti, baalina eby’okukola bingi. Kino era kyatandikirawo okusisbwa mu nkola.\nMINI NE SIRIITI ZISITULA BUTO\nNga Amin asiguukuluddwa mu 1979, abantu tebaasooka kwesala mangu mini kubanga era bannaddiini n’Abataka baali bazivumirira. Bajja ne sikaati ezaakomanga mu ntumbwe ezaayitibwanga “Mid” ne zicaaka nnyo, kyokka ku Obote ll, abakazi abasuubulanga e Dubai, baatandikiriza okwambala engoye ezitangaala ne sikaati ennyimpi, ate, abamu ku bakomboozi nga Yoweri Museveni, baali bazze n’empale za jjiini ne zicaaka mu bavubuka.\nWabula Museveni bwe yagambibwa nti yalabwako ku mwalo ogumu e Ntebe ng’ava Libya mu jjiini, abajaasi ba Obote baatandika okukwata buli muvubuka eyali ayambala Jjiini mu Kampala n’emiriraano nga bagamba nti muyeekera.\nGwajabagira, abayeekera ba UFM abaali baduumirwa omugenzi Dr.Andrew Lutakome Kayiira bwe baalumba enkambi y’omu Lubiri e Mengo nga February 22 1982, nga bali mu Jjiini, olwo kumpi Jjiini ne ziwerebwa mu Uganda, okutuusa nga NRM ezze mu buyinza mu 1986.\nOkuva olwo okwambala sikaati ennyimpi nga n’ezimu njaseemu ekimanyiddwa nga siriiti ne kisitula buto okutuusa etteeka lino lwe likoleddwa.\nMini: Abagiwera babikka ku maddu kyokka emala n’edda ku mulemnbe\nKkooti esaze eggoye ku bya KCCA ku Centenary Park\nEffujjo nga basengula aba Centenary Park: Amelia alumbye Jennifer Musisi